Табассум қилинг | Azon.uz - Ахборот-таҳлилий портал\n1006 23:00 15.05.2019\nЎртача кулги ғам-қайғуларга шифо ва малҳамдир. Руҳ хурсандчилиги ва қалб қувончида унинг ажойиб таъсири бор. Ҳатто Абу Дардо (розияллоҳу анҳу): “Мен қалбим дам олиши учун куламан”, деганлар. Инсонларнинг шарафлиси ва ҳурматлиси Муҳаммад (алайҳиссалом) аҳён-аҳёнда кулиб, озиқ тишлари кўринар эди. Бу нафс дардини англовчи оқил кишилар кулгиси ва нафснинг давосидир.\nКулги шодлик чўққиси, роҳатнинг энг юқори қисми ва мамнуниятнинг ниҳоясидир. Лекин бунда чегарадан ошмаслик шартдир. Ҳадисда: “Кулгини кўпайтирманг! Чунки кўп кулги қалбни ўлдиради”, дейилган. Кулгида меъёридан ўтмаслик яхши. Ҳадисда: “Биродарингизни юзига кулиб боқишингиз ҳам садақадир”, дейилган. Аллоҳ таоло айтади: “(Сулаймон) унинг сўзидан кулиб табассум қилди” ("Намл" сураси 19-оят).\nМасхаралаб кулиш бундай кулги сирасига кирмайди. Аллоҳ таоло бундай марҳамат қилади: “Бас, мўъжизаларимизни уларга келтирганида, улар бирданига улардан (мўъжизалардан) кула бошладилар” ("Зухруф" сураси 47-оят). Кулги жаннат аҳлининг неъматларидандир: “Энди бугун (аксинча) имон келтирганлар кофирлар (усти)дан кулурлар” ("Мутоффифун" сураси 34-оят). Араблар тишлари кўрингудек кулган одамни мақташади, бу хислатни кенг феъллик, қўли очиқлик, табиатан сахийлик, мулойимлик ва хотиржамлик аломати деб билишади.\nХушчақчақлар неъматлардан олишади завқ,\nКенг дунёга пок нигоҳ-ла боқа олурлар.\nҲимматидан тўла бошлар ўнг зарварақ,\nХуш сухан-ла дилингизни ёқа олурлар.\nКелса биров очиқ юз-ла шоду хуррам,\nУнутилар бори ҳасрат, ташвишу ғам.\nНазокат-ла қалбингизни ром қилган он\nНе сўраса, муҳайёдир ўша замон.\nҲақиқатан ҳам Ислом ақида, ибодатлар, ахлоқ ва сулукда ўртачалик асосига қурилган. Исломда қўрқинчли зулмат каби қовоқ солиб юришга ҳам, доим ҳазил-мутойиба билан қаҳқаҳа отиб юришга ҳам буюрилмаган. Лекин жиддийлик, виқор ҳамда хушчақчақликнинг ўртачасига буюрилган.\nХушнудликни севмаганга ақлим ҳайрон,\nҲазил севмай ўтганларнинг умри тўзир.\nАбу Али тонг юзига фидодир жон,\nЮлдуз кўзнинг йўлин қараб дил мунтазир.\nЮзни тириштириб, қовоқ солиб юриш киши табиатининг норози кайфиятидан, фикрининг остин-устунлигидан, мизожи бузилганидан далолатдир. Аллоҳ таоло кофирлардан бири Валид ибн Муғира ҳақида бундай деган: “Сўнгра (Қуръондан айб топа олмагач) юзини тириштирди ва буриштирди” ("Муддассир" сураси 22-оят).\nАлангадан ичи туйнук, юзи заҳил,\nКибр оти ҳаётини қамчилайди.\nДавраларда дўсту душман бўлмас аҳил,\nСўзларидан кибру ҳаво томчилайди.\nПисанд этмас на дўстини на ёрини,\nТунда юлдуз эмасдирлар сайри хушҳол\nОчиқликда кўрмас бахту иқболини\nБу не синов, бу не азоб, бу не завол?!\n823 23:00 19.11.2019\n545 23:00 11.11.2019\n1103 23:00 09.11.2019\n837 23:13 07.11.2019\n869 20:00 04.11.2019\n1236 22:00 02.11.2019


Тижорат молларидан закот беришга далил борми? - Musulmonlar\nТижорат молларидан закот беришга далил борми?\nСавол: Тижорат моллари учун ҳам закот бериш керак дейилмоқда. Тижорат молларидан ҳам закот берилиши ҳақида бирон бир далил борми?\nЖавоб: Аллоҳ таоло шундай марҳамат қилади:\n“Эй мўминлар! Қўлга киритган нарсаларингизнинг яхшиларидан ва сизлар учун ердан чиқариб берган нарсаларимиздан яхшиликка сарфланглар. Ўзингиз фақат кўзингизни юмган ҳолдагина оладиган даражадаги ёмон нарсалардан сарфлашга уринманглар. Билингларки, Аллоҳ бойдир, Унинг барча қилган ишлари чиройлидир.” (Бақара 2/267)\nОятдаги “қўлга киритган нарсаларингиздан (مَا كَسَبْتُمْ)” ифодасидан тижорат мақсадида ушлаб турилган моллар ҳам закот бериладиган моллар қаторига кириши очиқча маълум бўлмоқда. Пайг’амбар алайҳиссаломдан келтирилган бир ривоят қуйидагича:\nСамура б. Жундубдан ривоят қилинишича, у шундай деди: Шубҳасиз Расулуллоҳ (сав) сотиш учун тайёрлаб қўйган нарсаларимиздан закот беришга буюрар эди.” (Абу Довуд, Закот 3).\nАлоқадор оят ва ҳадисни биргаликда ўқийдиган бўлсак, тижорат моллари ҳам закотга тобе экани билинмоқда.\nЗакотни ҳисоби олинаётган вақтда тижорат молларини ўша вақтдаги сотилиш нархларини эмас, қўлида мол ҳисобида турган ҳолатини ҳисоблайди.\nЗакот Мулк Садақа Ушр\nРасулуллоҳга сўнги оят нозил бўлмай туриб ҳукм бериш тақиқланганми?\nПайғамбаримизнинг ҳар бир хатти-ҳаракати биз учун суннатми?


05:00 / 23.01.2017 2544 pdf Ўқиш режими + -\n“Сендан илгари ҳеч бир расул ва набий юбормадикки, у бир нарсани таманний қилганида, шайтон унинг таманнийсига (шубҳа) ташламаган бўлса. Бас, Аллоҳ шайтон ташлайдиган нарсани кетказади. Сўнгра Аллоҳ Ўз оятларини мустаҳкам қилади. Аллоҳ билувчидир, ҳикматлидир”.\nУшбу ояти каримага алоҳида эътибор қилишимиз лозим. Шунинг учун унинг ҳақида батафсилроқ сўз юритиш керак бўлади. Аввало, ояти каримада «расул ва набий» сўзларининг бир жойда келганига эътибор бериш лозим. Бу икки атаманинг ҳар бирида ўзига хос маънолар бор. Биз «расул»ни ҳам, «набий»ни ҳам «пайғамбар», деб ўрганиб қолганмиз. Аслида эса бу икки номда фарқ бор. Шариат урфига кўра, «расул» ўзига ваҳий келган ва ўша ваҳийни ўзгаларга етказишга масъул бўлган зотдир. «Набий» эса ўзига ваҳий келган-у, уни бошқаларга етказишга масъул бўлмаган кишидир. Шунга биноан, ҳар бир расул набий саналади, аммо ҳеч бир набий расул эмас. Бану Исроилда кўпгина набийлар бўлган, уларнинг барчасига ваҳий келган, аммо ҳаммалари Мусо алайҳиссаломнинг шариатларига даъват қилишган.\nЭнг аҳамиятлиси шуки, оятнинг маъносини турли томонга буриш имкони бор. Бундан Ислом душманлари фитна чиқарганлар, кўпгина тафсирчи уламолар бундан таъсирланганлар ҳам. Яна бошқалари эса бу таъсирдан қочмоқчи бўлиб, бошқа томонга бурилганлар.\nОяти каримадаги биринчи жумла шундай маънода: «Сендан илгари ҳеч бир расул ва набий юбормадикки, у бир нарсани таманний қилганида шайтон унинг таманнийсига (шубҳа) ташламаган бўлса». Бу жумлани «Ҳар бир пайғамбар шайтон васвасасига учраган» деган маънода тушунганлар бўлган. Уларнинг бундай фикрга келишларига эса шу ва ундан кейинги икки оятнинг нозил бўлиши ҳақида келтирилган асоссиз ва нотўғри ривоятлар сабаб бўлган. Ўша ривоятларда айтилишича, Нажм сураси нозил бўлганида Набий соллаллоҳу алайҳи васаллам у сурани тиловат қилиб бориб: «Афароайтумул Лота ва Уззаа ва Манатас салисалал Ухро»ни ўқиганларидан сўнг, шайтон тилларига «Тилкал ғаронийқул улаа ва инна шафоатуҳунна латуртажа»ни солган эмиш. У зот соллаллоҳу алайҳи васаллам буни ҳам қўшиб тиловат қилиб юборган эмишлар. Бундан эса Қурайш мушриклари ғоятда шод бўлибдилар. Чунки умумий маъно «Лот ва Уззони ва бошқа учинчи Манотни (яъни Қурайш бутларини) кўрмадингизми? Улар олий қушлардир. Уларнинг шафоатлари ражо қилинур» бўлади. Бу Набий соллаллоҳу алайҳи васаллам қурайшликларнинг Лот, Уззо ва Манот номли бутларини Аллоҳнинг олдида шафоат берувчи кичик худолар деб тан олганларини билдиради-ку. Эмишки, ана шунда фаришта Жаброил алайҳиссалом келиб, Набий соллаллоҳу алайҳи васалламга: «Мен сенга Аллоҳдан олиб келмаган нарсани тиловат қилдинг», дебди. Муҳаммад соллаллоҳу алайҳи васаллам жуда маҳзун бўлибдилар. У кишига тасалли бериш учун Аллоҳ таоло юқоридаги оятларни нозил қилибди. Яъни, «Бўлиб ўтган нарсага қаттиқ хафа бўлма, сендан олдин ўтган ҳар бир расул ва набий ҳаётида ҳам бу иш бўлиб ўтган», деган эмиш.\nБу ҳол пайғамбарлар шаънига, хусусан, Муҳаммад соллаллоҳу алайҳи васалламнинг шаънларига мутлақо тўғри келмайдиган ҳолдир. Аввало, бу ривоятлар Ислом душманлари томонидан тўқилиб, ёмон ғараз билан киритилгани очиқ-ойдин кўриниб турибди. Эътимодли уламолар мазкур ривоятларнинг ҳеч бири Расули акрам соллаллоҳу алайҳи васалламга тегишли бўлиши асло мумкин эмаслигини исбот қилганлар. Жумладан, Ҳофиз ибн Касир бу ривоятларнинг ҳаммасини инкор этганлар. Бошқа олимларимиз ҳам бунга қўшиладилар. Заиф, асоссиз ривоятни Қуръони Карим ояти тафсирига, хусусан, ақидага тегишли масалага далил қилиб олиш ҳеч ҳам тўғри келмайдиган иш экани ҳаммага маълум.\nЭнди мазкур ривоятларнинг маъносига келсак, улар Ислом ақидасига, Қуръон ва Суннат таълимотларига мутлақо зиддир. Ислом ақидаси бўйича, барча пайғамбарлар маъсумдирлар, яъни хато, гуноҳ қилишдан уларни Аллоҳнинг Ўзи сақлагандир. Акс ҳолда, пайғамбар бўлишлари мумкин эмас. Қуръони Карим ҳамма пайғамбарларнинг бундай хатолардан поклигини баён қилиб келган. Хусусан, Муҳаммад соллаллоҳу алайҳи васаллам ҳақларида ҳам бу маъно мустаҳкам равишда собитдир. У зот ҳаводан олиб гапирмасликлари, фақат Аллоҳдан келган ваҳийнигина нутқ қилишлари таъкидланган. Набий соллаллоҳу алайҳи васалламнинг суннатларида ҳам худди шу маъно собитдир.\nЮқоридаги заиф ривоят эса «Барча расул ва набийлар, шу жумладан, Муҳаммад соллаллоҳу алайҳи васаллам ҳам шайтон васвасасига учраб, Аллоҳдан келган ваҳийга шайтон солган шубҳани аралаштиришган» деган маънони келтириб чиқармоқда. Бу мутлақо нотўғри тушунча. Пайғамбарларга шайтон васвасасига учраб, Аллоҳ берган омонат бўлмиш ваҳийга шубҳа аралаштирганлик нисбатини бериш у зотларга нисбатан катта туҳматдир.\nЛуғат жиҳатидан қарайдиган бўлсак ҳам, «таманний» сўзи ҳеч бир ҳолда «тиловат» ёки «қироат» маъносида ишлатилмайди. Араб тилининг кўп асрлик тарихида бу иш кўрилган эмас. «Таманний» сўзи араб тилида «юксак орзу» (ажнабий тилдаги «идеал») маъносини англатади. Шунинг учун ҳам ояти карима маъносини таржима қилишда бу сўзни ўз ҳолида қолдиришни лозим кўрдик.\nМаълумки, пайғамбарлар алайҳимуссалом Аллоҳ таолодан ваҳий орқали амрларни қабул қилиб олишга, уларни кишилар ҳаётига татбиқ қилишга масъул зотлардир. Бу зотлар кишиларнинг илоҳий даъватни кўпроқ қабул қилишларига, дунёда кофир кимса қолмаслигига, илоҳий амрлар тўлалигича татбиқ бўлишига қаттиқ уринган шахслардир. Улар бу маънода энг олий орзу эгалари бўлишганига шубҳа йўқ. Аллоҳнинг ҳикмати эса бошқа ҳолни – мўминлар билан бирга кофирларнинг ҳам бўлишини, даъват йўлида турли қийинчиликлар дуч келишини тақозо қилиши мумкин. Ҳар доим пайғамбарлар инсонлик сифатлари билан олий орзуга берилиб, воқеъликдан ранжиганларида, Аллоҳ уларга Ўз ҳикматини эслатиб турган. Кўпчилик уламоларимиз ушбу оятдан худди шу маъноларни тушунмоқ кераклигини таъкидлашган.\nЗотан, Ҳаж сурасида шу оятга қадар кофир ва мушрикларнинг кирдикорлари, иймондан қочишлари ҳақида сўз юритилиб, Набий соллаллоҳу алайҳи васалламга «Мен очиқ-ойдин огоҳлантирувчиман, холос», дейиш таъкидлаб келинмоқда эди. Муҳаммад соллаллоҳу алайҳи васаллам эса олий орзу оғушида бўлиб, ҳамманинг, иложи борича кўпроқ одамнинг иймонга келишини истар эдилар. Бу ҳолатлари бошқа сураларда ҳам баён қилинган, баъзи вақтларда бу хусусда Аллоҳ томонидан танбеҳ, ҳатто итоблар ҳам келган эди.\nУшбу ояти каримада эса бу олий орзу бошқа расул ва набийларда ҳам бўлгани, бу кўпроқ шайтон томонидан нотўғри фикр ёки ҳолатларга олиб бориши мумкинлиги, аммо Аллоҳнинг доимо Ўз пайғамбарларини бундан сақлаб келгани айтилмоқда. Ушбу ҳолат Набий соллаллоҳу алайҳи васалламнинг ҳаётларида бир неча марта кўрилган. Энг машҳури Абдуллоҳ ибн Умму Мактум қиссасидир.\nРасули акрам соллаллоҳу алайҳи васаллам бир куни Валид ибн Муғийра бошлиқ Қурайш киборларини динга даъват қилиб турганларида, икки кўзи ожиз саҳобий Абдуллоҳ ибн Умму Мактум келиб: «Эй Аллоҳнинг Расули, менга Аллоҳ сизга ўргатган нарсалардан ўргатинг», деб баланд овоз ила мурожаат қилиб қолди. Қурайш бошлиқлари, бой-зодагонларининг иймонга келишини қаттиқ орзу қилган Набий соллаллоҳу алайҳи васаллам Абдуллоҳ ибн Умму Мактумнинг гапига эътибор бермай, ишларида давом этдилар. Абдуллоҳ ибн Умму Мактум эса Набий соллаллоҳу алайҳи васалламнинг нима билан машғул эканларини кўрмаганидан яна бир неча бор аввалги гапларини такрорлади. Унинг бу иши Набий соллаллоҳу алайҳи васалламга ёқмади, у зот юзларини буриштирдилар. Ана шунда Аллоҳ таоло Абаса сурасининг аввалги оятларини нозил қилиб, Пайғамбарини итоб қилди. Шу воқеадан сўнг Набий соллаллоҳу алайҳи васаллам Абдуллоҳ ибн Умму Мактумни кўришлари билан: «Роббим унинг учун мени итоб қилган киши хуш келибди!» деб, хурсандчилик билан кутиб олар ва «Нима хизматинг бор?» деб сўрар эдилар.\nНабий соллаллоҳу алайҳи васалламнинг даъватни энг тўғри ва кучли йўлда олиб бориш билан бирга, олий орзу оғушида душман қабиланинг зодагонларига кўпроқ эътибор беришлари мана шу ҳолатни пайдо қилди. Худди шу нарса шайтоннинг даъват ишига шубҳа солишга уриниши бўлиб қолиши мумкин, деб баҳоланмоқда. Аллоҳ таолонинг Ўзи бу ишга аралашиб, муҳкам оятларини нозил қилиб, энг тўғри ҳукмни янада маҳкамламоқда. Шайтон киришга ҳаракат қилиши мумкин бўлган дарчани яна ҳам қаттиқроқ беркитмоқда.\nАна энди Аллоҳ таолонинг «Сендан илгари ҳеч бир расул ва набий юбормадикки, у бир нарсани таманний қилганида, шайтон унинг таманнийсига (шубҳа) ташламаган бўлса» деган гапини ўз маъносида англашимиз мумкин. Яъни «Эй Муҳаммад, бошқа ҳамма расул ва набийлар ҳам сенга ўхшаб, таманний – олий орзу ҳолатида бўлганлар. Шайтон эса уларнинг бу ҳолатидан ўз мақсадида фойдаланиш учун бу олий орзуларга шубҳа солишга уриниб кўрган.\n«Бас, Аллоҳ шайтон ташлайдиган нарсани кетказади. Аллоҳ шайтон ташламоқчи бўлган шубҳани кетказиб, ундан ҳеч асар ҳам қолдирмайди. «Сўнгра Аллоҳ Ўз оятларини мустаҳкам қилади». Ҳеч қандай эҳтимол, ҳеч қандай тушунча ёки уринишга йўл қўймайдиган қилиб, маҳкамлаб қўяди. «Аллоҳ билувчидир, ҳикматлидир». Аллоҳ билувчи ва ҳикматли Зотдир. Шунинг учун ҳам ҳар бир нарсани билиб, ҳикмат билан қилади. Олий орзулар оғушида қаттиқ уриниб, натижа чиқмаса, хафа бўлиш керак эмас.\n05:00 / 23.01.2017 3278\n05:00 / 23.01.2017 3519\n2176 14:30 / 03.09.2019\n2264 05:00 / 19.01.2017\n2481 05:00 / 23.01.2017\n3311 13:00 / 24.12.2018


Таълим кредити кимларга ва қанча муддатга берилади? Таълим кредити кимларга ва қанча муддатга берилади?\nТаълим кредити кимларга ва қанча муддатга берилади?\n13 - Fevral 2021\n- чин етимлар, “Меҳрибонлик уйлари”да тарбияланганлар ҳамда болаликдан I ва II гуруҳ ногиронлиги бўлганларга – ноль фоиз ставкаси (фоизсиз кредит);\n- талабаларнинг қолган тоифаларига — 2020 йил 1 январдан бошлаб фоиз харажатларининг бир қисмини "Yoshlar — kelajagimiz" жамғармаси маблағлари ҳисобидан компенсация қилиш механизмидан фойдаланиш имконияти билан бозор ставкалари белгиланади.\nтўлов-контракт шартномаси (контракт);\nимтиёзли таълим кредитлари олиш ҳуқуқига эга бўлган чин етимлар, "Меҳрибонлик уйлари"да тарбияланганлар, болаликдан I ва II гуруҳ ногиронлиги бўлганлар, кам таъминланган оилалардан чиққанлар тегишли тасдиқловчи ҳужжатларни тақдим этадилар.


Мактабгача таълим вазирлиги Фарғонада болалар заҳарлангани ҳақидаги ахборотни рад этди - Anhor\nAnhor Все посты Мактабгача таълим вазирлиги Фарғонада болалар заҳарлангани ҳақидаги ахборотни рад этди\nМактабгача таълим вазирлиги Фарғонада болалар заҳарлангани ҳақидаги ахборотни рад этди\nМактабгача таълим вазирлиги ижтимоий тармоқларда тарқалган ахборот бўйича вазиятни ўрганди. Унда айтилишича, Фарғонадаги 9-сонли боғчада 20 га яқин бола овқатдан заҳарланиб, вилоят юқумли касалликлар шифохонасига тушган.\nВазирлик берган маълумотларга кўра, 24 октябрь куни 11 нафар тарбияланувчи кўнгил айниши, қорин оғриғи билан касалхонага мурожаат қилган. Мутахассислар томонидан “ўткир диарея, алиментар этиология” ташҳиси қўйилган. 25 октябрь куни кўнгил айниши ва диареяга шикоятлар билан яна бир бемор мурожаат қилган.\n«Айни пайтда касалхонада 10 нафар бола даволанмоқда. Уларнинг аҳволи қониқарли. Фарғона соғлиқни сақлаш бошқармаси ахборот хизматининг маълумотларига кўра, болаларнинг ҳолати овқатдан заҳарланишдан эмас, балки ўткир диарея, алиментар этиология туфайли юзага келган. МТВ ижтимоий тармоқларда тарқалган ахборот қисман нотўғри тушунилган деб ҳисоблайди», – дея қайд этилади вазирлик хабарида.\nРоссиянинг Белгород областида юз берган ЙТҲда Ўзбекистон фуқаролари ҳалок бўлди\nКечки Анҳор: 30 октябрь янгиликлари


Анчелотти кетди. Унинг ўрнига ким келади?\n21:20 / 28.09.2017\nФото: ESPN FC\n«Бавария» сўнгги 6 йиллик тарихида илк марта мураббийни ўзи истеъфога чиқарди. Жамоа сўнгги марта 2011 йилнинг апрелида Луи ван Гаални қониқарсиз натижалар туфайли ишдан олганди. Бу сафар бу иш жуда эрта амалга оширилди. Мавсум стартига энди бир ой бўлганида ўтган мавсум аввалида катта умидлар билан олиб келинган Карло Анчелотти ишончни оқлай олмагани учун ишдан кетди.\nВан Гаал ва Карло Анчелотти оралиғида жамоада Юпп Ҳайнкесс ва Хосеп Гвардиола ишлади. Икки мураббий ҳам шартномаси тугагунига қадар жамоада ишлади. Қайсидир маънода натижаларга эришди. Ҳайнкесс жамоага ЕЧЛ бош совринини ҳам олиб беришга муваффақ бўлди. Гвардиола даврини кўпчилик икки хил талқин қилади. У жамоадаги бор кучни ҳам сақлаб қола олмади, немисча характердаги жамоани ноодатий характери йўқ жамоага айлантириб қўйди, деганлар ҳам топилди. Бошқа томондан эса унинг жамоа ўйинини ўстира олгани, айниқса алоҳида футболчиларнинг ўйинидаги кескин ўсиш (Мюллер, Боатенг, ёки Киммихнинг кашф қилиниши) бунга мисол қилиб келтирилди. Нима бўлган тақдирда ҳам Пеп жамоада шартномасининг охирги кунларига қадар қолди. Карло билан эса барчаси жуда ачинарли тугади.\nАлбатта Анчелоттининг истеъфосига биргина «ПСЖ»дан учралган мағлубиятни асос қилиб бўлмайди. Шунчаки, жамоада «ПСЖ»га қарши учрашувга қадар ҳам муҳит бузилганди. Левандовски ва Франк Риберининг матбуотдаги исёнкорона чиқишлари ҳам бундан далолат бериб турарди. «ПСЖ»га қарши ўйин эса барчасини юзага чиқарди.\nАнчелотти даври кутилганидан анча қисқа вақтда тугади. У ўзи билан бирга бир карра бундеслига чемпиони деган номни олиб кета олди, холос. Табиийки савол туғилади. Энди ким келади? «Бавария»даги бугунги ҳолатни тўғрилай олиши мумкин бўлган мураббий ким?\nБарчаси оддий, Анчелотти жамоадан кетгач, клубнинг собиқ футболчиси, кейинги вақтларда Анчелотининг ёрдамчиси бўлиб ишлаб келган Вилли Саньол вақтинчалик мураббий этиб тайинланди. Ортиқча бош қотиришга ҳожат йўқ. Жамоадаги футболчилар кўпроқ Анчелоттига норозилик сабаб ўйнашни истамай қўйишганди. Энди жамоа ичида 10 йилдан ортиқ вақт давомида юрган шахс билан келишиб ишлашади ва энг камида мавсумни якунлаб қўйишади. Ким билади дейсиз, «Лестер»даги Шекспир воқеаси такрорланиб, балки Саньол ҳам муваффақият қозониб кетар?\nЮпп Ҳайнкес — ўт учирувчи ролида\nЯна бир идеал вариант - Юпп Ҳайнкесни маълум муддатга ортга қайтариб туриш. Ҳозирга қадар кўпчилик айнан Ҳайнкес «Бавария»га ҳақиқий немисча футболни қайтарган деб ҳисоблайди ва у ҳозир қайтиб ҳам бу ишни уддалай олишига ишонишади.\nБундан ташқари, Ҳайнкесс жамоага айнан мана шундай «ёнғин» пайтларида келишга одатланган. 2008 йилда Юрген Клинсманни бош мураббийликка тайинлаб адашганини билган жамоа, уни тезда истеъфога чиқариб, Ҳайнкесни ёрдамга чақирганди. Ван Гаал кетганидан кейин 3 ой янги мавсумни айнан Ҳайнкесс бошлаб берганди. Умуман сўнгги икки марта мураббий муддатидан олдин бўшатилган ҳолатларда жамоа раҳбарлари «ўт ўчирувчи» сифатида айнан Ҳайнкесни қайтарганди. Лекин бу ерда бошқа масала ҳам бор. 4 йилдан ошиқроқ вақт мобайнида ҳеч қаерда ишламаётган, айни вақтда дам олаётган ва яна 4 ёшга қариган Ҳайнкес ҳозирги ҳолатдаги «Бавария» билан натижага эриша оладими, ёки йўқ — бу катта сўроқ.\n«Бавария» қачонгача «Боруссия»дан фақат футболчиларни сотиб олади? Мураббий ҳам олсин, ахир, тўғрими? Айтишингиз мумкин, ҳозир Тухель «Боруссия»дан кетган-ку деб. Бу айни муддао. Биринчидан, у Дортмунддан кетганидан буён бошқа жойда ишлагани йўқ ва ҳозир таклифлар учун очиқ турибди. Шу маънода у билан келишиш анча осон.\nИккинчидан, «Бавария» иккинчи марта хато йўл қўйишни истамай, «Боруссия» мураббийида тўхталиши мумкин. Ёдингизда бўлса, 2008 йилда жамоада иккита вариант бўлганди. Биринчиси, икки йил олдинги мундиал бронза медали соҳиби Юрген Клинсманн ва иккинчи вариант «Майнц» билан натижалар кўрсата олган Юрген Клопп. Мюнхенликлар ўшанда фамилияси узунроқ Юргенни танлаган ва Клинсманн ҳаттоки мавсум охирига қадар етиб бормаганди. «Боруссия»га йўл олган Клопп эса икки марта чемпион бўлди. Бу сафар «Майнц» ва «Боруссия»да ишлаган, Клоппнинг том маънодаги издоши орқали янги даврни қуриш мумкин.\n«Мен «Ҳоффенҳайм»да бахтиёрман, аммо, агар «Бавария»да ишлаш насиб қилганида янада бахтиёр бўлган бўлардим». Бундан бир ойча олдин айтилган бу сўзлар жуда қисқа вақт ичида амалга ошади, дейишса, Нагельсманн тугул «Бавария»дагилар ҳам ишонишмаган бўлиши мумкин. Лекин бугунги кунга келиб, бу амалга ошиши ҳақиқатга яқин бўлиб турибди.\nАлбатта, мутахассисларнинг фикрича, Нагельсманнинг «Бавария» бош мураббийи бўлиши фақатгина вақт талаб қиладиган нарса. Чунки айнан у Мюнхенга ҳақиқий немис футболини қайтаради деган фикр анчадан бери юрибди. 30 ёшга эндигина тўлган мутахассис камтар «Ҳоффенҳайм» билан қайд этаётган натижалари таҳсинга сазовор бўлмоқда. «Бавария»даги имкониятлар билан унинг катта натижаларга эришишига ишонишмоқда.\nФақат битта муаммо Нагельсманн эндигина бошланган мавсумда «Ҳоффенҳайм»ни бирданига ташлаб кетиб, «Бавария» чақирса, югуриб бориб оладими, йўқми буниси катта сўроқ остида турибди.\nБавария Карло Анчелотти\nWenger out! Унинг ўрнига номзод тайёр\nГермания Кубогида чорак финалнинг барча иштирокчилари маълум бўлди\nБундеслига. «Бавария» драматик баҳсда ғалабани қўлга киритди\nБундеслигада навбатдаги тур ўйинлари (турнир жадвали)\n«Бавария» қишки чемпион. Бундеслигада 15-тур якунлари\nШавкат Мирзиёев Ақтўбе фожиасининг асл сабабларини маълум қилди\nФВВ Ақтўбе фожиасида ҳалок бўлган 49 фуқаро рўйхатини эълон қилди\nАндижонда қотиллик: эр ўз хотинини бўғиб ўлдирди\nLG CES 2018'да 90 дан ортиқ мукофотни қўлга киритди\nАфғонистонлик ёшлар таҳсил олиш учун Ўзбекистонга ташриф буюришди\nҚўчқоров Ашраф Ғани билан кўришди, Афғонистондан Хитойга Андижон орқали 3 кунда борилади\nChevrolet Orlando ишлаб чиқариш тўхтатилади


«Вилоятда бирдамлик йўқ» – Шавкат Мирзиёев Тошкент вилояти иккига бўлиниши мумкинлигини маълум қилди - Daryo\n14:09, 19.03.2021 10471\n«Вилоятда бирдамлик йўқ» – Шавкат Мирзиёев Тошкент вилояти иккига бўлиниши мумкинлигини маълум қилди\nАйни пайтда Президент Шавкат Мирзиёев раислигида ўтказилаётган Халқ депутатлари Тошкент вилояти кенгашининг навбатдан ташқари 28-сессиясида давлат раҳбари Тошкент вилояти иккига бўлиниши мумкинлигини таъкидлади, дея хабар бермоқда «Дарё» мухбири.\n«Мен ҳозир сизларга бир сирни айтаман: бугун ўзим билан харита олиб келганман. Унга кўра, Тошкент вилоятини иккига бўлишни режалаштириб турибман. Мана, ҳаммаларингиз жим бўлиб қолдингиз. Бундай гап ёқмайди сизларга. Аммо Конституция бўйича шундай ҳуқуқ менга берилган: таклиф беришим мумкин.\nБиринчидан, вилоятнинг жойлашуви ноқулай: Ангрендан Бекободга етгунча анча вақт кетади. Иккинчидан, хафа бўлманглар, вилоятда бирдамлик йўқ. Бошқа вилоятларда кўп туманларнинг гапи бир жойдан чиқади. Бугунги замонда 22 та ҳудудни бирданига бошқаришни валламат ҳоким ҳам эплай олмайди, албатта.\nҲозирча бу режани амалга оширмай тураман. Ҳозир Ҳидоятов номзоди ҳоким этиб тасдиқланди, яна бир марта имкон бериб кўрмоқчиман.\nАгар хоҳласак ва ҳаракат қилсак, Тошкент вилоятида 150 мингта иш ўрни яраца бўлади. Бу вилоят бошқа вилоятлардаги ишсизларни ҳам иш билан таъминлаши мумкин. Ҳамма шароит бор. Бугундан бошлаб ҳаммамиз бирлашиб, вилоятни ривожлантирамиз ёки вақт ўтиб, бошқача қарор қабул қиламиз. Очиғини айтаман, вилоятни иккига бўлсак, қандай ном беришни ҳам ўйлаб қўйганман.\nОхирги марта имкон бераман. Ишга нолойиқлигини тан олишни истамайдиган, аммо барибир ариза ёзмайдиган, лавозимни яхши кўрадиганлар ишга киришмаса, охирги чорани кўрамиз», — деди давлат раҳбари.\n22:43, 05.10.2021 108247\n20:37, 22.10.2021 129888\n18:13, 21.10.2021 89095\n23:29 Бугун 0\n23:08 Бугун 1252\n22:58 Бугун 928\n17:19, 25.10.2021 81715\n08:14 Бугун 69916


Шоҳжаҳон Эргашев: Олдимда АҚШ рингларини забт этиш масаласи турибди (3-қисм)\n13 май,2017, 00:01 2296\nШоҳжаҳон Эргашев билан суҳбатимизнинг учинчи қисми унинг профессионал боксдаги фаолиятига боғланди. Суҳбат жараёнида Шоҳжаҳон рингга ўзбек дўпписи билан чиқиш фикри кимга тегишли эканини ва ўз мақсадларини ошкор қилди.\n- Шоҳжаҳон, профессионал бокс ҳақида гаплашсак. Кейинги пайтда профессионал боксга ўтганлар сони кўпайиб бормоқда. Бу нима билан боғлиқ?\n- Умуман олганда, юртимизда истеъдодли ва кучли боксчилар кўп. Ўзбекистон терма жамоаси иштирок этадиган йирик мусобақалар ўнта вазн тоифасида ўтказилади. Демак асосий таркиб ўн кишидан иборат бўлади. Лекин шу асосий таркибга номзод бўлган боксчиларнинг сони жуда кўп. Албатта, ватан шаънини ҳимоя қилиш учун энг кучли боксчиларга имконият берилади. Иккинчи ёки учинчи рақамли боксчилар ҳам айрим ҳолатларда хориждаги мусобақаларда қатнашади. Уларнинг ортидан янада кучли авлод етишиб чиқмоқда. Ҳаваскор боксдаги мураббийларда танлаш имкони жуда кенг. Лекин ҳаммага ҳам терма жамоа сафида мунтазам рингга чиқадиган боксчи мавқеига эришиш насиб этмайди.\nШунинг учун айрим боксчилар профессионал боксга ўтишни маъқул кўради. Кейинги йилларда профирингга кўтарилган ҳамюртларимиз орасида терма жамоа таркибида натижа кўрсатганлар, ҳаваскорлар боксида ўзи кўзлаган мақсадга эришолмаганлар ёки ҳали ўзини кўрсатишга имконият бўлмаган ёшларни ҳам кўришимиз мумкин.\nМенимча, профессионал боксчилар сонининг ортаётгани энг аввало юртимизда яхши савиядаги боксчиларнинг кўплиги билан изоҳланади. Ҳаваскорлар орасида боксчининг келажаги кўпроқ мураббийларнинг танловига ва ўзининг мусобақаларда эришаётган ютуқларига боғлиқ. Профессионал боксда эса имконият кенгроқ.\n- Профессионал боксчиларимиздан кимларнинг салоҳиятини юқори баҳолайсиз?\n- Қудратилло Абдуқаҳҳоров эришаётган ғалабаларни кузатиб бораман. У иродали боксчи ва мақсад сари тинмай ҳаракат қилади. Қудратиллонинг охирги жангини ҳам кўрдим. Африкалик чемпион уни менсимай ҳаракат қилди. Қудратилло ўзини йўқотиб қўйгани йўқ. Дарров жанг тизгинини ўз қўлига олди ва бир зарба билан мақтанчоқ рақиб масаласини ҳал қилди.\nАзиз Абдуғофуровни ҳам жуда кучли бокс устаси, деб биламан. Шунингдек, профессионал боксга ўтган олимпия чемпиони Фазлиддин Ғоибназаров ҳам кўпчиликнинг эътиборига тушди. Яна ўзини кўрсатиши мумкин бўлган ёш боксчилар бор. Уларнинг имконияти қандай эканини вақт кўрсатади.\n- Профессионал боксга қадам қўйган боксчини нималар кутади?\n- Ўз мисолимда айтадиган бўлсам, профессионал бокс умуман бошқа олам. Айниқса, 12 раундлик жанглар жуда оғир бўлади. Ўзим ҳали бунча раунд бокс тушмадим. Лекин спаррингларда ўзимни синаб кўрдим. Профессионал боксчиларнинг услуби ҳам ҳар хил. Айрим рақибларни жангнинг дастлабки раундида роса урасиз. Бу боксни билмаса керак, деган фикр ҳам туғилади. Бешинчи-олтинчи раундларда вазият тенглашади. Учрашувнинг охирида эса рақиб устунлик қилади. Бирорта боксчини енгаман, деб олдиндан айтиб бўлмайди.\nБир сўз билан айтганда, ҳаваскорлар ва профессионаллар бокси бир-биридан кескин фарқ қилади. Ҳаваскорлар боксида Олимпия ўйинлари, жаҳон чемпионатлари ғолиби бўлган боксчилар профрингда ўзини кўрсатолмаслиги мумкин. Аксинча, ҳаваскорлар ўртасида иши юришмаган чарм қўлқоп усталарининг профессионаллар орасида дунёни ларзага солганлари кўп бўлган. Бу тарихдан маълум.\n- Сиз учун энг зўр профессионал боксчи ким?\n- Айни пайтда Мэнни Пакьяо энг машҳур профессионал ҳисобланади. Лекин сўнгги жангларида унинг аввалги ҳолатидан анча узоқлашгани кўриниб қолмоқда. Менимча, ҳозир Пакьяонинг номи қолган холос.\nИдеал профессионал боксчи, деб Флойд Мэйвезерни тан оламан. Чунки у ғалаба қозонишни билади. Кучли боксчиларнинг деярли барчасини енгди. Шу билан бирга Флойд ҳеч қачон ўз карьерасини боши берк кўчага олиб кирмаган.\nУ зўр боксчи бўлишдан ташқари, уста ишбилармон ва бизнесмен ҳисобланади. Ҳозир ҳам кўпчилик у билан жанг қилишни истайди. Промоутерлар, менежерлар рингга чиқиши учун катта-катта гонорарлар ваъда қилади.\nАлбатта бу ҳаракатларнинг ҳаммаси Флойд Мэйвезерни кўз олдимизда тирик афсонага айлантиряпти. Агар Флойд ўзи ғалаба қозонган 49 та жангидан бирортасида ютқазганида шу даражага етармиди? Демак, ғолиб бўлишни уддалаган боксчи, ўз вақтида кетишни ҳам билиши керак.\n- Енгилмас боксчи Геннадий Головкиннинг имкониятларини қандай баҳолайсиз?\n- Менимча, Геннадий Головкин ҳали ўзига муносиб рақиб билан жанг қилгани йўқ. Уни олдинда бир неча муҳим жанглари бор, деб умид қиламиз.\n- Шоҳжаҳон, ўз навбатида айрим мухлислар сизни ҳам ўзига муносиб рақиб билан жанг қилмаяпти, деб ҳисобламоқда. Бунга қандай қарайсиз?\n- Тўғриси шу пайтгача 9 та жанг ўтказган бўлсам, турли савиядаги рақиблар билан тўқнаш келдим. Лекин охирги уч рақибим нисбатан кучли ва тажрибали эди. Хусусан, Марат Хузеев ўз вақтида рейтинги баланд боксчилардан бўлган. Айни пайтда жаҳон рейтингини бошқариб турган Сауль Алварес, машҳур боксчилар – Дмитрий Чудинов, Константин Пономарёв, Селжук Айдин, Виктор Плотников ва Рида Замзам билан жанг қилган.\nМен профессионал боксчилик фаолиятимни икки йил муқаддам бошлаган бўлсам, дарров кучли рақибларга қарши жанг уюштириш қийинчилик туғдиради. Фаолиятимнинг дастлабки йилларини рейтингимни ошириш учун сарфладим. Аслида ўтган йилнинг охирида Африка чемпиони билан титул жангини ўтказишим керак эди. Агар рақиб рад жавобини бермаганида ва мен уни енгганимда қўлимдаги соврин билан кучли рақибни жангга кўндиришим осон бўларди.\nЛекин олдинга ўтиб шуни айтаманки, айни пайтда менежерим Олег Богданов мен учун нуфузли соврин қўйилган жанг ташкиллаштиришга ҳаракат қиляпти. Ҳозирча бу жанг 3 июнь куни Россиянинг Ростов шаҳрида бўлиши режалаштирилган.\nБу жангда мен билан рақобатлашиш учун ҳудди мен каби ўз олдига юксак натижаларни қўйган ва бу йўлда совринга эришишни мақсад қилган америкалик кучли боксчи таклиф этилади. Ҳозир бир неча боксчиларнинг варианти ўрганилмоқда.\nАгар титулни қўлга киритсам, машғулотлар лагерини АҚШга кўчираман ва юқори рейтингли жангларда қатнашиш имкониятим ошади. Ҳозирги ҳолатимда уммонортига борадиган бўлсам, ҳаммасини яна қайтадан бошлашимга тўғри келади. Шунга бироз сабр қиламан ва тез орада фаолиятини янги босқичга кўтараман.\n- Ўз-ўзидан бундан буёғига кучли рақиблар билан жанг қиласиз. Нокаутлар серияси узилиб қолиши мумкинлиги сизга босим ўтказмайдими?\n- Йўқ. Мен ҳеч қачон рингга рақибимни фақат нокаут қиламан, деб тушмайман. Устозларим бу йўлдан қайтарган. Очколар ҳисобидаги ғалаба ҳам ютуқ. Демак, рақибни нокаут қилолмасам бунинг ҳеч қандай зарари ёки босими бўлмайди.\n- Кейинги пайтда рингга бошда дўппи билан чиқяпсиз. Бу кимнинг ташаббуси?\n- Жасур Ҳайдаров деган акам бор. Бу ғоя унга тегишли. Акам мени доимо назорат қилиб, керак вақтда ҳам маънан, ҳам моддий томондан қўллаб туради. Ғалабаларимда уларнинг ҳиссаси катта. Ҳозир акам менга бир шарт қўйди. Агар фаолиятимни АҚШда давом эттирадиган бўлсам инглиз тилини ўрганишим кераклигини уқтирди. Боксчилигимни инобатга олиб, кунига бешта сўз ёдлашимни тайинлаган. Қаерда бўлишимдан қатъий назар ҳар куни интернет орқали боғланиб, ёдлаган сўзларимни эринмай бирма-бир имтиҳон қилади.\nЖасур акам менга кўп нарсани ўргатмоқда. Ҳозир ҳар қандай спортчи яхши натижа қайд этиши учун оиласи муҳим роль ўйнашини чуқур ҳис қиламан. Илгари бу нарсаларга эътибор бермасдим. Энг катта ютуғим оилам, ота-онам, яқинларимнинг хотиржамлиги экан.\n- Шоҳжаҳон боксчи сифатида кучли ва нозик жиҳатларингизни ўзингиз биласизми?\n- Устунлик томоним зарбам кучли ва тезлигим яхши эканини мутахассислар таъкидлашмоқда. Бунга ўзим ҳам қўшиламан. Ҳозирги даражамда битта камчилигим пайдо бўлганини сездим.\nРақиб менга тез мослашяпти. Буни жангларда ҳис қилганим йўқ. Лекин кучли боксчилар билан спаррингларда шуни сезиб қолдим. Яъни мен йўл қўяётган хато ҳар бир зарбани кучли йўллашга ҳаракат қилишимда экан. Мен рақибни бор кучим билан ураман. Бу дастлабки раундларда самара беради. Жангнинг иккинчи ярмида рақиб зарбаларимга мослашиб қоляпти.\n- Бу камчиликнинг ечими топилдими?\n- Владимир Кличко, Терри Нойс, Заур Байсангуров, Самуэль Петер, Карлос Балдомир каби машҳур спортчилар билан ҳамкорлик қилган ва Геннадий Головкин ҳамда Мурат Гассиевни чемпионлик жангларига тайёрлаган таниқли мураббий Абель Санчес бир маслаҳат берди. Унинг тавсиясига кўра, рақибни беш-олти марта ургандан кейин энг кучли зарбани кутилмаганда беришни ўрганяпман. Ҳозир мураббийим Хурсанали Мажидов билан машғулотларда шу жиҳатга ҳам эътибор қаратяпмиз.\n- Сиз одатда, жангларни тез тугатяпсиз. Кўп раундли жангларга ярайсизми?\n- Тўғриси кўпчилик шуни сўрайди. Рақибни нокаут қилолмай қолсам нима бўлишига қизиқишади. Мен профессионал рингда узоғи олти раунд жанг қилганман. Шу ҳам охирига етмаган. Лекин машғулотларда жисмоний ҳолатимни кучайтиришга ишлайман. Спарринг жангларда кучли боксчилар билан 14 раунд ишлайман. Узлуксиз 35 дақиқадан икки раунд спарринг тушаман. Шуларга таянган ҳолда кўп раундлик жангларда чарчаб қолмайман, деб айта оламан.\n- Сиз рақибларни кўп нокаут қиласиз. Ўзингиз ҳам уларнинг ҳолатига тушган пайтингиз бўлганми?\n- Ўзим нокаут бўлмаганман. Мусобақаларда бирор маротаба нокдаун ҳолатига тушмаганман. Фақат очколар бўйича ютқазганман. Лекин спарринг жангларида нокдаунлар бўлган, қўлим ва бурним синган ҳолатлар ҳам юз берган.\n- Шоҳжаҳон, сизни кўчада одамлар танияптими, ўзингизни юлдуз боксчи, деб ҳисоблайсизми?\n- Очиғи, бокс мухлислари танияпти. Кўчада бирга расмга тушишни таклиф қиладиганлар кўп. Осиё чемпионатини томоша қилиш учун “Ўзбекистон” мажмуасига борганимда ҳам кўп мухлислар мен билан мулоқот қилишди. Бундан хурсанд бўламан, албатта. Чунки, спорт мухлислар билан қизиқ. Мухлиси бўлмаган боксчи ўзини спортчи санамаса керак.\nЎзимни машҳур ёки юлдуз боксчиман, деб ҳисобламайман. Менимча, спортда юлдузлик касалига учраган одам у ёғига ўсишдан тўхтайди. Қолаверса,мен ҳали ўз олдимга қўйган мақсадларга етганимча йўқ. Боксда ҳали эътиборга молик чўққиларни забт этмадим. Мен оддий йигит ва ўз мақсадлари йўлида ҳаракат қилаётган боксчиман холос.\n- Шоҳжаҳон, ҳар бир устозингизга ҳурмат билан муносабатда бўлишингизни биламиз. Ўзингиз ҳам мураббийлик ишини бошлашингиз мумкинми?\n- Келажак учун режаларим бор. Фаолиятимни якунлаганимдан кейин ҳам Ватанимиз корига ярайдиган мутахассис сифатида ишимни давом эттиришни истайман. Лекин мен болаларга бокс тушишни ўргатолмасам керак. Лекин ҳаммасини вақт кўрсатади.\nСамимий суҳбат учун раҳмат.\nРақиб Қудратиллонинг зарбаларига дош беролмади 1079 18.11.2017\nБугун енгилмас Қудратилло Абдуқаҳҳоров ва Азизбек Абдуғофуров жанг қилади 908 18.11.2017\nШоҳжаҳон Эргашев АҚШдаги иккинчи жангини Лас-Вегасда ўтказади 1170 17.11.2017\nИсроил Мадримов: Менга ҳам профессионал боксга ўтиш борасида таклифлар бўлмоқда 942 14.11.2017\nНиколай Валуев томоша қилган жангда Шунқор Абдурасулов олтин медални қўлга киритди (фото ва видео) 790 12.11.2017\nТеглар: Профессионал бокс Шоҳжаҳон Эргашев


Мукаммал бахт – шарафли бир Ватаннинг эгаси бўлишдир « Ўзбекистон Халқ Ҳаракати\nМукаммал бахт – шарафли бир Ватаннинг эгаси бўлишдир\n02 October 2012 - 8:52\nЎзбекистонимиз йигирма биринчи асрда. Дунёнинг кўпгина мамлакатлари бу даврга келиб, тараққиёт йўлини танлаб, ўз фуқароларини ўз ватани билан фахрланишларига эришди. Бугунги кунларда руслар Россияси билан, америкаликлар АҚШ билан, инглизлар Англияси билан, ҳаттоки яқиндагина қорнини нима билан тўйғазишни ҳам билмай юрган хитойликлар ўзларининг Хитой деган юрти билан мағрур яшашаяпти. Йигирманчи аср ўрталарида иккинчи жаҳон урушини бошлаб бериб, кейин мағлуб бўлиб, шармандаликка учраган Германия ҳам эндиликда жаҳоннинг етакчи давлатларидан биридир.\nҲа, улар бугун мағрур! У мамлакатларнинг ҳар бирида инсон инсондек яшай олади, агарда у ноқонуний ҳаракатлар қилмаса. Ишига бориб, маошини олиб, бемалол оёғини узатиб яшайверади. Уларни нималар мағрурлик сари етаклади экан? Даставвал мамлакат фуқароларига берилган эркинликлари ва ўша юртнинг ҳарбий қудрати. Мисол учун, АҚШ олдида қайсидир бир мамлакат ўзини қанчалар ожиз ҳис қилса, унга томон шунчалар талпинади ва АҚШнинг соясида яшашга интилади. Ва бошқа буюк давлатларга ҳам шу каби талпинадилар.\nЭнди бугунги давр ўзбекларига бир назар ташлаб кўрайлик. Бизда фахрланишга арзигулик нима бор? Албатта тарихимиз бор, яъни соҳибқирон Амир Темир жаҳонни забт этгани ва буюк бир империя қургани, гарчи ундан ном-нишон ҳам қолмаган бўлса-да. Негадир ўша ўтмиш билан фахрланишимиз керакдай. Хўш, бу билан бугунги даврда қорнимиз тўядими, ёки бошимиз мағрур кўтариладими? Йўқ албатта! Демак, Амир Темир номини улуғлаш шунчаки, ҳокимият жиловини ўз қўлида тутиб турган маккор ҳукумат учун зарур, авом халқ учун эса бу бир овунчоқ холос. Бугунимизда ўзбек фахрланишига арзигулик бирор нарса қолмаган ҳам.\nВатанимиз бўлган Ўзбекистон неча йиллардирки, дунёнинг энг коррупциялашган мамлакати сифатида қайд этилаяпти. Бунда ҳокимият пиллапояларида пашша қўриб ўтирган бирор мансабдор бирор инсоннинг бирор мушкулини порасиз ҳал қилиб бермайди ва бу ватанда турма хужайинлари ўзларини энг бахтли инсон деб билишади. Чунки уларга оқиб келаётган поралар ҳазилакам пул эмас. Халқ эса қўрқув ичида ва у мана шу қўрқув ҳиссини енгиб чиқишга уринмаяпти. Ўзбеклар ўз ватани билан фахрлана олса эди, уларни мукаммал бахтга элтувчи йўл ҳам очилган бўларди.\nКоррупцион Ўзбекистон ҳозирда Швейцария, Швеция ва Россия тергов органларининг диққат марказига тушди. Сабаби, пул ювиш операциялари ва уларда мамлакатни йигирма йилдан ортиқ бошқариб келаётган Ислом Каримовнинг тўнғич қизи Гулнора Каримованинг иштироки. Ўзбек мухолифати кўп йиллардан бери Гулнора Каримованинг бу каби жиноятларини фош этиб, дунё мамлакатларини огоҳлантириб келаётганди. Аммо ўша дамларда бунга қулоқ осадиган бирор зот топилмади. Ва аксинча, Ўзбекистондаги диктатор режимини дастакловчилар кўп бўлди. Шу жумладан, ҳаммамиз “Эркин дунё” деб аташга одатланган АҚШ ҳам.\nМухолифат ва ўзбек мустақил оммавий ахборот воситалари маълумотлари тўғри экани бугун ўз тасдиғини топиб турибди. Аммо бундан халққа нима наф? Наф йўқ! Бу билан Швеция, Швейцария каби мамлакатлар банкларида музлатилган миллиардлар ўзбек халқига қайтариб берилмайди-ку. Бу пуллар ҳақиқий эгаларига қайтишини умид қилиш мумкин бўлади, қачонки у ерда халқ иродасини акс эттирган бир демократик жамият барпо этилса.\nИнсоннинг қорни тўйса ҳам, кўзи тўймайди дейдилар. Бир кишидан иборат бўлган Такилант ширкати Швецияда 30 миллон доллар миқдордаги пулга эга, Британияда эса 60 миллард фунт стерлингдан ортиқ маблағни ювиб юборган бўлса, Швейцарияда музлатилган пуллар миқдори ҳам Араб баҳори инқилобида ағдарилган диктаторларнинг пулларидан кўп. Аммо Ислом Каримов ва унинг қизларининг кўзлари ҳануз оч. Албатта бу бадбахтликдир! Одамнинг нафси қонмаяптими, демак у камбағал! Қорни тўйганида нафси ҳам тўядиган инсонларни ҳақиқий бахт эгалари, ҳақиқий бойлар десак муболаға қилмаган бўламиз.\nЎтмишга бир назар ташлайлик! Ер шарининг олтидан бир қисмини эгаллаб олган Совет Иттифоқида инсонларни мукаммал бахтга элтувди бир дастур эълон қилинганди. Коммунизм – бу барча учун баробар бахт дегани эди. Агарки унга тўғри амал қилинса. Бироқ бундай бўлмади. Нафс балосига учраган Совет даври амалдорлари Совет Иттифоқини бутунлай йўқ бўлиб кетишига сабаб бўлишди ва коммунизм ғоясининг ҳукмронлигига ҳам чек қўйилди. Худди шундай усулда Ислом дини ғояларини ҳам ўз нафсларини қондиришга томон буриб юборган Саудия Арабистони ҳукмдорлари Ислом қадриятларини оёқ ости қилишмоқда.\nЛекин Совет даври айниқса руслар учун каттагина бир мактаб бўлганлигини тан олмай иложимиз йўқ. Иккинчи жаҳон уришида эришилган буюк ғалаба ҳам руслар номи билан боғланади. Уларнинг ҳарбий технологияларда эришаётган ютуқлари ҳам мамлакат аҳлини рус эканлиги билан фахрлантиради. Улар ароқхўрлик билан ҳам машҳур бўлганлари бор албатта, лекин барибир “мен улуғ русман” дея бош кўтара олишади.\nЭнди биз ўзимизга бир назар ташлайлик! Азиз ватандош, ҳар бирингиз ўзингизга четдан туриб назар ташлангчи. Киммиз ва ўзбеклигимиз билан бош кўтара оламизми? Бугун биз “мардикор“, ёки “фоҳиша” деган ном билан мағрур бош кўтара оламасак керак. Ўзбекистон номини кўтариш учун ҳам ўзбекларимиз соҳиби илм бўлмоқлари лозим. Улар ҳам дунёда ўзбек деган миллатнинг қудратини кўрсата олишлари керак ва шундагина шарафлик бир мамлакатга эга бўлган шарафлик бир миллатга айлана оламиз. Ҳозирда эса турлик жамоаларга бўлиниб кетган оломонмиз.\n“Бўлинганни бўри ер, айрилганни айиқ” дейдилар. Ватанимиз тўйлар мамлакати. Ҳозирда мана шу бўлинган миллат мардикорлик қилиб бўлсада, қизини эрга бериш ва ўғлини уйлашдан бошқа нарсани ўйламаяпди. Бизни фақат тўйлар бириктира олади, азиз ватандош. Қўлларимизда қадаҳ кўтариб келин-куёвга бахтдан тахт тилагандагина бошимиз бирикиб туради. Бу ҳам бўлса тўй тарқагунигача. Бу ватанда қоладиган келгуси авлодлар тағинда ҳуқуқларидан маҳрум ҳолда қайсидир бир ҳукмрон синфнинг қули бўлиб яшаб қолишлари бировни ташвишга ҳам солмайди. Кўплар ўзини овутади: “Оллоҳнинг берган тақдирини ўзгартириб бўларканми”?\nҚизиқ, нега энди тақдирга тан беришимиз керак экан ва наҳотки Ислом қадриятлари бандани шу даражада ҳаракатсиз бўлишга ундаса? Йўқ албатта! Биз ўзимизни ўзимиз алдашга ўрганиб қолганмиз ва бу биз учун бир баҳонадан ортиқ бирор нарса эмас. Худди шу каби баҳонани ўзбеклар орасидаги бошқа динларни қабул қилганларда ҳам учратиш мумкин. Сабр, сабр ва яна сабр дея уқдиришга уринишади кўпгина Ислом уламолари.\nСабрнинг ҳам чети борку ахир! Нега энди Оллоҳдан мадад келишшини кутиб ўтиришимиз керак, қачонки ўттиз миллиондан ортиқ ўзбеклар бир ёқадан бош чиқариб курашга отлансалар ватандаги ҳукмрон режимдан асар ҳам қолмайди-ку. Миллат озод бўлсагина унда шарафлик бир ватан бунёд этишга иштиёқ пайдо бўлади. Акс ҳолда беватан бир қул бўлиб қолаверади.\nҚул – бу хўжасининг мулки ва унда ҳуқуқ бўлмайди. У фикр қилмайди, балки унинг учун хўжаси фикр қилади. У қорин тўйдириш ғамини емайди, унинг қорнини хўжаси тўйдиради ва уни хўжаси кийинтиради. Мана шу аҳволда қолаётган миллатда шарафлик бир ватан қуриш туйғуси мутлоқ бўлмайди ва келгусида ҳам бу миллат шу ҳолда қолади, агарки у ўзини ўзгартирмаса.\nИнсон мукаммал бахтга эга бўлиши учун ҳам у шарафлик бир ватанга эга бўлмоғи лозим. Албатта кимлардир жаннтатга элтадиган йўлга тушиб олиш кераклигини ва инсон фақат жаннатда мукаммал бахтга эга бўлиши мумкинлигини даъво қилади. Лекин улар айтаётган жаннат қаерда ва биз қаердамиз? Кўпгина миллатлар ўз ватанининг обод бўлиши учун қайғуриб яшапди, унинг учун керак бўлса жон фидо қилади. Шарафлик ватанга эга бўлмоқлик инсоннинг мукаммал бахти теоремасидир ва шундай экан, ўзбек деган миллат ҳам шу йўлда ҳаракат бошламоғи шарт! Бунинг учун миллат бугунги воқеъликларга бефарқ бўлмаслиги, ўз ватанини очкўз ҳукмдордан тортиб олиши керак. Шундагина ватан шарафини кўтариш йўлида ҳаракат бошлаш мумкин бўларди. Шарафлик ватан инсонни улуғласа, инсон ҳам шарафлик ватанини улуғлайди.


Қайдасан, Аргентина? « Ўзбекистон Халқ Ҳаракати\n13 November 2013 - 17:11\nИнтернет тармоғида номи таниқлик бўлиб қолган Усмон Ҳақназаровнинг янги мақоласи эълон қилинди ва унда келтирилганига кўра, азиз ватанимиз Ўзбекистоннинг эл азиз билиб сайлаб қўйган президенти, аниқ қилиб айтганда эса, элнинг кушандаси бўлган диктатори Аргентинага кўчиб ўтмоқчи экан. Албатта диктатор ҳазратлари кўплаб ўзбекистонлик қочқинларга ўхшаб қўшни мамлакатда вақтинчалик бошпана олиб, сўнгра БМТ нинг Қочқинлар ишлари комиссарлигига мурожаат қилиб эмас, балки тўғридан тўғри Аргентинага учиб бориб ўша ерда муқим қолмоқчи экан.\nХўш, Аргентина қандай мамлакат? Нега у диктаторлар учун хавфсиз ҳудуд эканлигига ҳам мақола муаллифи жавоб бериб ўтган. Ҳар ҳолда, ҳаттоки инсоният бошига мисли кўрилмаган даҳшатларни ёғдирган Гитлер Германиясининг сўнг ҳукмдорлари ҳам 1945 йилда айнан мана шу мамлакатдан бошпана топганликлари бор эди. Уларнинг бугунги авлодлари ҳали ҳам шу мамлакатда яшашмоқда. Фашизм 1945 йилда ўлган бўлсада, лекин унинг қолдиқлари яқин яқинларгача Аргентинада яшади.\nЖанубий Америка материгидаги Аргентна XVI асрлардан Испаниянинг мустамлака мулки бўлиб келган. 1816 йилнинг 9 июль кунида ўз мустқиллигини эълон қилган бу мамлакат ўзини президент бошқарувидаги Республика дея эълон қилади. Пойтахти Буэнос-Айрес. Мамлакатнинг расмий тили испан тили бўлиб, 42,6 миллиондан ортиқ аҳоли нуфузига эгадир. Ҳудудининг катталиги билан дунёда 8 ўринда туради. Пул бирлиги: Аргентина песоси. Мамлакат номи эса кўҳна лотин тилидаги argentumсўзидан олинган бўлиб – кумуш маъносини англатади.Шундай қилиб, оқ олтинлик юртимизнинг президенти, юртбошимиз Ислом Каримов кумуш мамлакатнинг кумуш фуқаросига айланиши эҳтимоли жуда юқори бўлиб турганга ўхшаяпти.\nИслом Каримов Ўзбекистон ўз мустақиллигини қўлга киритган 1991 йилдан бери, юмшоқ қилиб айтадиган бўлсак халқимизнинг “кўнгил бўшлиги” боисидан мамлакатда мисли кўрилмаган жиноятларни содир этган президенти бўлди. Ўзбекистон қамоқхоналарида ҳеч бир айбсиз 10 мингдан ортиқ фуқаро жазо ўтаётганлигини, қийноқлар муттасил қўлланилишини, айниқса сиёсий, ёки диний сабаблар билан қамалганлар учун бирор шафқат ҳам бўлмаслигини бугун дунё билади. Мамлакат мустақиллиги йилларида коррупциянинг равнақи, элнинг хонавайрон бўлиши, шунингдек инсонларга, ҳаттоки инсониятга қарши содир этилган минглаб жиноятларнинг бошида айнан юртбошининг ўзи турганлигини ҳам ҳамма билиб бўлган. Диктаторнинг бахти эса, мамлакат халқининг ҳалимдекгина эканлигида, эл бир мақсад сари бирга ҳаракат қила олмаслигида, ҳамда халқнинг ўзи ҳамма вақт турли фитналарга алданиб қола билишлигида десак мутлоқ муболаға бўлмайди.\nШундан келиб чиқиб айтадиган бўлсак, Ислом Абдуғаниевич ва унинг оила аъзолари Ўзбекистондан қанча бойлик ўмаришди ва улар дунёнинг қайси банкларида сақланаётганлиги ҳам ҳозирча аён эмас. Балки бу маълумотлар ҳеч қачон очиқланмаса ҳам керак. Чунки юртбошимиз юртни тарк этиб Аргентина сари юзланмоқда экан, у ўзи билан бирга нафақат мамлакатдан ўмарилган бойликларни, балки унинг сир-синоъатларини ҳам олиб чиқиб кетади.\nЎзбек адабиёти классикларидан бири бўлган Заҳриддин Муҳаммад Бобур қаламига мансуб мисраларни ёд этайлик. Маълумингизки, ўз даврининг подшоси ҳам бўлган Бобур Шайбонийхон лашкариларидан мағлуб бўлгач Ҳиндистонни забт этган эди.\nАлбатта Бобур қайдаю, бизнинг юртбоши қайда? Ҳар неки, бизнинг президентимиз соғ-омонгина Аргентина ўтиб олса “Ё Раб, нетайин, не юз қаролиғ бўлди?” – деб мисралар тўқиб ўтирадиганлардан хилидан эмас. Аргентина эса кўплаб одамкушларга, каллакесарларга, инсониятга қарши жиноятлар содир этганларга ҳам бошпана бериб келган мамлакатдир. Қолаверса, президентимиз Аргентинани забт этиб, уни Ўзбекистоннинг мустамлака мулкига айлантириш учун ҳам бораётгани йўқ. Шунчаки, у ерда катта бизнесмен бўлиш учундир, ўз элидан, қолаверса дунё жамоатчилигидан яшириниш учун боради. Аслида Бобурнинг Ҳиндистонга кетгани эмас, балки Ислом Абдуғаниевичнинг Аргентинага кетиши юзқаролиғ бўларди.\nЭнди Ўзбекистон ва Аргентинанинг ташқи савдо алоқаларига бир назар ташлаб ўтайлик. Ташқи алоқалар қай мамлакатнинг қай аҳволда эканлигини кўрсатувчи барометр ҳам бўла олади.\nЎзбекистон бир йилда ўртача 15 миллиард долларга тенг турли молларни экспортга чиқаради. Булар асосан – пахта, олтин, уран, табиий газ, минерал ўғитлар, метал, шунингдек тўқимачилик ва озиқ-овқат саноъати маҳсулотлари, ҳамда автомобиллардир. Мамлакатнинг олтин конлари заҳираси эса 2011 йил якунида 19,8 миллиард долларни ташкил этган.\nАргентина экспорти бир йилда ўртача 70,0 миллиард долларни ташкил этади ва улар асосан соя ёғи, нефть ва газ, автомобиллар, маккажўхори, буғдой ва гуштдан иборатдир.\nЎзбекистон импорти эса асосан саноат молларини ташкил этиб, йилда ўртача 6 миллиард 797 миллион долларни ташкил этса, Аргентина 55 миллиард доллар атрофида органик химикатлар, пласмассалар, саноат маҳсулотларини импорт қилади.\nБироқ Аргентинанинг Ўзбекистондан кескин фарқ қиладиган томони – бу унинг матбуоти эркин эканлигидир. Аргентина Омаавий ахборот воситалари миллий ва оммавий ахборотларга ажралган мамлакат бўлиб, уларга ижроия ҳокимияти мутлоқ таъсир ўтказа олмайди. Ислом Абдуғаниевич Аргентинани ўзига ватан қиларкан, бунда у президент бўлмоқчи ҳам эмас, аммо ўрганган кўнгил ўртанса қўймас дейдилар ахир. Бунда нима бўларкин?\nМана шу қисқагина статистикамиз, ёки таққослашимизнинг ўзидан ҳам кўриниб турибдики, юртбошимиз учун Ўзбекистоннинг ўзи жаннат экан, бойлик ва осойишталик экан. Бу олтин конларини, пахта майдонларию, порадан келадиган бойликларни ташлаб у қайга ҳам кетарди дейсиз? “Гаҳ” деса қўлига қўнадиган журналистлариничи? Бунақа журналистларни дунё кезиб ҳам топа олмаса керак. Ахир юртбошимиз ўзига нисбатан ёзиладиган мақтовларни ўқийвериб ўрганиб кетган. Тағин у мақтовлару, ҳамду-саноларни рост деб ҳам ўйлайди. Агар Ислом Абдуғаниевич ростдан ҳам “Қайдасан, Аргентина?” қилиб қолса борми, бу қурмағур журналистлар шундай қилиб чапаничасига ёзиб ташлашадики, юртбошимизнинг ўтган етти авлодию, кейинги етти авлодлари ҳам мағзавага “қорилади”. Лекин бу ҳукмдоримизга таъсир қилмаса ҳам керак. Чунки бунда у Аргентина фуқароси бўлган бўлади. Ҳа, дўппи тор келса қочмоқдан ўзга чора ҳам йўқ!\nШу йилнинг 20 октябридан бери президентимизнинг қизи Гулнора ҳам Твиттерда жуда чаққон бўлиб қолган. Ҳар неки, унинг бундай ёзишмаларини кузатиб бораётганлар орасида “ҳақиқат бор эканку!” дегувчилар ҳам бўлди, “маликамизнинг” исломий либоси ва тасбеҳини кўриб “маошоллоҳ!” деганлар бўлди. Қизиқ, мустақилликнинг ўтган даври мобайнида на президентимиз ва на унинг яқинлари бирор марта бўлсин элга қараб рост айтган сўзи борми? Лоаққал бир марта? Йўқ! Лекин нега ҳар гал уларнинг ёлғонларига ишонаверамиз? Чунки биз шунақа, ҳукмдорлар ёлғонига ҳамма вақт лаққа тушувчи эл бўлиб келганмиз.\nУсмон Ҳақназаров мақоласига эътибор қаратадиган бўлсак, у президентимиз ўзи билан кимларни олиб кетмоқчи эканлигини эслаб ўтмабди. Нега? Негаки, ҳукмдоримизда бунақа режанинг ўзи ҳам йўқ! Куни келар, халқни қийратиб, шунинг ортидан нон топиб еган милиционерларимиз, МХХ ходимлари, турма назоратчилари, қўйингки барча одамхўрлар мана шу халқ билан бирга қолади. Халқ уларни кечира олармикан? Ёки Аргентинадаги суянган тоғлари уларни ҳимоя қиладими? Булар ҳам жумбоқ.\nХуллас, юртбошимиз Европа банкларида музлатиб қўйилган бир неча ўн миллиард долларни қайтиб олмаса Аргентинага ҳам кетмайди. Балки биз чет эллардаги ўзбеклар бу ишда унга кўмак берсак қандай бўларкин? “Беринглар шу савил қолгур пулларни!” – деган талабни илгари суриш билан(?). Акс ҳолда яна йигирма йил унинг кетишини кутиб яшашимизга тўғри келади-ку. Президентимиз тезроқ аргентиналик бўлиб қолса, бу мамлакат байроғининг қуёши айнан бизнинг ҳукмдор бўларди.


Италияда 866 нафар ўзбекистонлик бор, Италияда коронавирус ҳам бор... | Qalampir.uz\nОлам\t06 Март 19:17 4524\nКоронавируснинг Италия Республикасида кенг тарқалиши муносабати билан Ўзбекистоннинг Италиядаги элчихонасида тезкор штаб ташкил этилди. Бу ҳақда бугун, 6 март куни Ўзбекистон Республикаси Ташқи ишлар вазирлиги матбуот хизмати хабар бермоқда.\nИталияда 866 нафар Ўзбекистон фуқароси консуллик ҳисобида туради. Уларнинг барчаси соғлом - ҳеч кимга касаллик ташхиси қўйилмаган. Элчихона маълумотларига кўра, делегациялар ва Италия компаниялари вакилларининг республикага 20 дан ортиқ ташрифини қайта режалаштиришган.\nМълумотларга кўра, Ўзбекистоннинг Жанубий Корея ва Эрондаги элчихоналарида ҳам коронавирус билан боғлиқ вазият бўйича тезкор штаб ташкил этилган. Ушбу мамлакатлардан келган барча меҳмонлар 14 кунлик карантин учун Ўзбекистон шифохоналарига жойлаштирилади.\nСўнгги маълумотларга кўра, жаҳонда коронавирусга чалинганлар сони 98 787 нафарга етди. Ушбу касалликдан 3390 киши вафот этди. 55 805 бемор эса шифо топган. Беморларнинг 6 272 нафари ёки 16 фоизи оғир аҳволда деб баҳоланмоқда.\n05 Апрель 21:55 55431\n05 Апрель 20:51 46037\n04 Апрель 18:05 39455\n05 Апрель 02:04 37813\n04 Апрель 14:33 36035


«Халақит берманглар!» - Грузия бош вазири Россияга мурожаат билан чиқди - Zamin.uz\n10:09 / 28.09.2018\nБМТ Бош ассамблеясида қилган чиқишида Грузия бош вазири Мамука Бахтадзе Абхазия ва Жанубий Осетия аҳолисига мурожаат йўллади. Унинг маълум қилишича, мамлакати келажаги - республикалар билан бирга. Бу ҳақда РИА «Новости»га асосан Kun.uz хабар бермоқда.\nБахтадзенинг маълум қилишича, Грузия томони минтақалар мустақиллиги бўйича баҳсни «суверенитет, ҳудудий яхлитлик, инсон ҳуқуқларини ҳимоя қилиш, халқаро ҳуқуқ тамойилларига ҳурмат принциплари асосида» ҳал қилмоқчи.\n«Бугун мен шу минбардан туриб Абхазия ва Осетиядаги ватандошларимизга мурожаат қилмоқчиман. Грузиянинг ҳар бир ютуғи - сизнинг ютуғингиз... Биз келажагимизни фақат сизлар билан бирга кўряпмиз», - деди Бахтадзе.\nШунингдек, унинг қўшимча қилишича, Абхазия ва Жанубий Осетия аҳолиси Грузия фуқароларида бор бўлган барча энг яхши нарсалардан фойдаланиш имконига эга бўлиши керак - таълим, тиббиёт, Европа иттифоқи билан визасиз режим.\n«Мен яна бир марта Россияга мурожаат қилмоқчиман - бизнинг тинч ташаббусларимизга тўсқинлик қилманг ва халақит берманг», - дея маълум қилди Бахтадзе.\nЭслатиб ўтамиз, аввалроқ Жанубий Осетия раҳбари Грузия билан мулоқот учун шартини айтганди. “Замин” янгиликларини “Youtube”да кузатиб боринг\nАбхазия коронавирус сабаб ўзбекистонликларни мамлакатга киришини тақиқлаб қўйди\n7-02-2020, 16:40, Дунё\nТбилисида Россияга қарши намойишлар: Парламентнинг қамал қилиниши ва тўқнашувлар (фото, видео)\n21-06-2019, 11:28, Дунё\n30-12-2018, 20:41, Дунё\nМедведев нима учун Россия Абхазия ва Жанубий Осетия мустақиллигини тан олганини айтди\n7-08-2018, 14:33, Дунё


САИД-АЛИЕВ ТАҚИР ТЎГАРАКБОШИ\n1(EN): Йўқ бўлиб кетаётган, локал тарқалган эндемик кенжа тур.\nФарғона водийси. Ўзбекистондан ташқарида: Тожикистон ва Қирғизистоннинг чегарадош ҳудудлари. Марказий Осиёнинг бошқа мамлакатлари, Россия жануби (қуйи Поволжье, Доғистон), Кавказорти, Шимоли-ғарбий Эрон, Афғонистон, Шимоли-ғарбий Мўғулистон ва Шимоли-ғарбий Хитойда – бошқа кенжа турлари.\nТекислик ва тоғ этакларидаги қаттиқ тақирсимон, шағалли, шўр тупроқли, ўсимлиги кам чўллашган ерлар; туби лойқа қуриб қолган дарё ўзанлари.\n1960-1970 йилларда кўп бўлган, ҳозирда жуда кам учрайди. Апрель ойининг ўртасида 2 соатлик сайр давомида 8 тагача учратиш мумкин бўлса, кузда 6 тагача учрайди.\nМарт ойидан октябрь ойи охиригача фаол ҳаёт кечиради, ўз инига ёки кемирувчилар уясига беркинади ва ўша ерда қишлайди. Март-апрель ойларида жуфтлашади. Йилига 2-3 марта – майиюнь ойларида – 2-10 тадан тухум қўяди. Июнь-июль ойларида болалари тухумдан чиқади ва бир қишловдан сўнг жинсий вояга етади. Майда ҳашаротлар (асосан, чумолилар) ва ўргимчаксимонлар билан озиқланади.\nСақланиб қолган барча локал популяцияларини аниқлаш, муҳофазаси ва тутқунликда кўпайтириш чораларини ташкил қилиш лозим.


Ўзбекистонлик ёш чавандозлар Германиядаги турнирда иштирок этишди\n13:44 / 08.09.2015\nГерманиянинг Херфорд шаҳрида 17 мамлакатидан ташриф буюрган ёш чавандозлар от спорти бўйича халқаро мусобақада иштирок этди. Улар орасида Ўзбекистон вакиллари Темур Азизов ва Оқил Собирхўжаевлар ҳам бор эди. Бу ҳақда “Правда Востока” нашри ёзмоқда.\nМусобақа “Немис бирдамлиги” ташкилоти ташаббусига кўра ўтказилмоқда. Ўзбекистон терма жамоаси бош мураббийи Алихон Азизовнинг таъкидлашича, ўзбекистонлик спортчиларни ушбу мусобақага жалб қилган мутахассис ўтган йили Тошкентда мураббийлар ва тренерлар учун бир қатор семинарлар ўтказган Халқаро от спорти федерацияси эксперти Ларсу Майердир.\nОт спорти бўйича республика чемпионати ғолиби Темур Азизов Ёзер Жохан Кепельхор билан жуфтликда мусобақада иштирок этди, аммо совринли ўринларни қўлга кирита олмади.\nОқил Собиржонов германиялик ҳамкасби Ласс Тиммер билан жуфтликда мусобақанинг кучли йигирмалигига кирди.


Авазбек Ўлмасалиев: “Футболчи бўлишимда акам Шерзод Ҳакимовнинг хиссаси жуда катта” / CHAMPIONAT.asia\n15:28Маъруфхон Муродов: “Мухлислар Суперлига йўлланмасини кутмоқда” 0 15:25ОФК президенти Равшан Эрматовга қўнғироқ қилди 4 15:10Breaking: Бугун соат 18:00да ПФЛда йиғилиш бўлиши кутилмоқда 27 15:08Радамель Фалькао: "Кавани қаерга бормасин, кўплаб голлар уради" 0 14:16Olamsport: Нурмагомедов - Фергюсон жанги бўлиши мумкин, оғир атлетикачиларимиз йиғинга йўл олишди 0 14:04Футзал. U-20 Осиё чемпионатида чорак финалчилар маълум 2 14:00Себальос Зиданга: "Жаноб, мен ҳам сиз билан ортиқ ишлашни хоҳламайман" 8 13:49Суперлига: 11-тур рамзий терма жамоаси 24 13:30Флорентино Пересдан мастер-класс! 11 13:23Галстукли Абрамов, кўзойнакли Беғамов ва Ҳайдаров. "Бунёдкор" - "Насаф" учрашувидан ГАЛЕРЕЯ 22 13:18МЮ Погба кетган тақдирда Ракитич ва Коутиньони сотиб олади 5 12:50"Фенербахче" Украина терма жамоаси футболчисини сотиб олмоқчи 0 12:45Расмий хабар: Аҳмаджоновдан кейин Омон Ғофуров ҳам ишдан бўшаш ҳақида ариза ёзди 144 12:20"Челси" футболчиси "Интерга ўтиши мумкин 3 12:19Телефон, болалар ва қизил ранг таъқиқланган Европанинг энг машҳур тўйи. Серхио Рамос уйланди 23\nАвазбек Ўлмасалиев: “Футболчи бўлишимда акам Шерзод Ҳакимовнинг хиссаси жуда катта”\n27 сен 2018 11:17\nТеглар : Авазбек ЎлмасалиевНефтчи\n“Нефтчи” клуби учун Суперлиганинг иккинчи босқичи жуда ҳам муваффақиятли бошланди.\nБаҳром Ҳайдаров бошчилигидаги жамоа дастлаб сафарда АГМКни, сўнгра ўз уйида “Насаф”ни мағлуб этишга эришди. Кетма-кет ғалабалардан сўнг жамоа сўнгги поғонани тарк этишга муваффақ бўлди. “Насаф” билан ўйинда фарғоналиклар ёш футболчиси Авазбек Ўлмасалиев ҳисобни очишга эришди. 18 ёшли футболчи Шерзод Ҳакимовнинг бурчакдан ошириб берган тўпини Санжар Қувватов қўриқлаётган дарвозага жойлаб қўйди. Қизиғи Ҳакимов ва Ўлмасалиев туғишган ака-укалар. Биз “Насаф”га қарши ўйиндан сўнг Авазбек билан суҳбатлашишга қарор қилдик.\n- Футболга қачон кириб келгансиз?\n- Футбол билан тахминан 9-10 ёшимдан шуғулланишни бошлаганман. Футбол интернатига бориб ўша ерда ўқиганман. Биринчи мураббийим Шерзод ака Закиров бўлган. Шу фурсатдан фойдаланиб бу инсонга ўз миннатдорчилигимни билдириб ўтмоқчиман. Шу даражага чиқишимда бу инсоннинг катта хиссаси бўлган.\n- Мухлисларга қачон ва қаерда туғилганингиз қизиқ.\n- 2000 йилнинг 27 март санасида Фарғонада туғилганман.\n- Нима учун айнан футболни танлагансиз?\n- Ёшлигимда Шерзод акамга ҳавас қилиб мен ҳам албатта футболчи бўламан деб айтганман. Шу гапим ҳамон ёдимда. Яратганга шукур бу орзуим амалга ошди.\n- Акангизнинг футболга кириб келишингизда қандай хиссаси бор?\n- Менимча энг кўп хиссани айнан акам қўшган. Сабаби ҳар куни 2-3 маҳал машғулот қилдирарди, кўчага чиқмасдан фақат шуғулланардик. Хатто баъзида машғулотлар вақтида йиғлаганман ҳам. Мен билан бошидан Қаттиққўл бўлгани учун акамга жуда ҳам катта раҳмат айтаман. Доим бир гапни айтардилар: Сен орзуинга етишинг учун биринчи ўринда футбол бўлиши керак деб. Ҳозирги кунда бирга "Нефтчи" клубида ўйнаяпмиз. Уйда бўлсак ҳам биргаликда машғулот ўтказаверамиз. Футбол ҳаётимиз мазмунига айланиб улгурган.\n- "Нефтчи"да қачондан буён ўйнаб келаяпсиз?\n- 2015 йилда "Нефтчи" ёшлар жамоаси устози Баҳром Ҳайдаров менинг ўйинларимни кўриб, "Нефтчи"га таклиф қилган. Дастлаб табиийки ёшлар жамоаси сафида ўйнадим, ўтган йили асосий таркибда ўйнашни бошладим. Умуман олганда 3 йилдан бери "Нефтчи" клуби тизимидаман. Баҳром ака Ҳайдаров шу йиллар давомида мен билан тинимсиз ишлади ва ўйиним ўсишига катта хисса қўшди деб бемалол айта оламан.\n- Ёшликда акангиздан ташқари қайси футболчиларга ҳавас қилгансиз?\n- (кулади) Тўғрисини айтсам акамдан бошқа футболчини танимасдим ҳам. Хорижда Криштиану Роналдунинг ўйинлари ёқарди.\n- "Нефтчи" таркибида турли чизиқларда ўйнаб чиқишга улгурдингиз. Асли позициянгиз қайси?\n- Тўғри. Майдоннинг исталган жойида ўйнаб чиққанман. Ҳозир мураббийлар қаерга қўйишса ўша жойда тўп тепавераман. Бугунги кунда "Нефтчи"да чап қанот ҳимоячиси вазифасини бажараяпман. Ундан олдин таянч ярим ҳимоясида ҳаракат қилдим. Ўз вақтида эса хатто ҳужумда ва марказий ҳимояда ҳам ўйнаганман.\n- Шахсан ўзингизга қайси позицияда ўйнаш кўпроқ маъқул келади?\n- (бироз ўйланиб) Менга таянч ярим ҳимоясида ўйнаш ёқади. Сабаби бу ерда ўйнаган футболчидан кўпроқ югуриш талаб этилади.\n- "Нефтчи" ниманинг эвазига лигада қолиши мумкин?\n- Шонли тарихга эга бўлган "Нефтчи"ни Суперлигада олиб қолиш учун барча футболчилар, мураббийлар, ходимлар ва мухлислар бирлашган ҳолда ҳаракат қилишимиз зарур. Жамоадаги барча футболчилар "Нефтчи" учун боримизни беришга тайёрмиз. Ҳар бир ўйинга худди сўнггисидек тушаяпмиз. Шукурки узоқ давом этган қора кунлардан сўнг ғалабали серия ҳам бошланди. Худо хоҳласа биргаликда "Нефтчи"ни лигада олиб қоламиз.\n- Кўпчилик сизни Шерзод Ҳакимовнинг укаси эканингизни билмайди. Фамилиянгиз ҳам турлича...\n- Бобомнинг исмлари Ўлмасали. Уларнинг исмлари ўчиб кетмаслиги учун менга фамилия қилиб қўйишган. Акам эса дадамнинг фамилиясини олганлар. Оилада фақат менинг фамилиям Ўлмасалиев.\n- Олий лигадаги дебют ёдингиздами?\n- Олий лигада дебютим ўтган йили "Бунёдкор"га қарши ўйинда содир бўлган. Мамлакатимиздаги энг муҳташам стадионлардан бирида илк бор майдонга тушгандим. Ҳаяжон жуда ҳам кучли бўлганди.\n- Олий лигада биринчи голингиизни "Машъал"га урган эдингиз...\n- Биринчи голимни сўз билан таърифлаб бера олмайман. Ўтган йил Фарғонада "Машъал"ни қабул қилганмиз. Ўша учрашув охирида рақиб дарвозасига олий лигадаги биринчи голимни ургандим.\n- Мухлисларга тилакларингиз борми?\n- Албатта. "Нефтчи"ни қўллаб-қувватлаётган барча мухлисларга раҳмат айтаман. Худо хоҳласа бундан буёғига мухлисларимизни фақат ғалабалар билан хурсанд қиламиз деб умид қиламан.\n- Матбуот орқали кимларга раҳмат айтмоқчисиз?\n- Жамоадошим Аброр исмоилов ва ўзимнинг номимдан Вадим Карленович Абрамовга катта раҳмат айтиб қоламан. У ва Баҳром Ҳайдаров доим камчиликларимни айтиб машғулотларда қандай ишлашимни кўрсатиб туришган.\n- Баҳром Ҳайдаров қандай мураббий? Унинг қайси жиҳатлари кучли?\n- Баҳром ака Ҳайдаров барча нарсани ақл билан ҳал қиладиган, шошилмасдан яхшилаб ўйлаб кейин ишл қиладиган. Ҳамма билан тил топиша оладиган, ким ҳаракат қилса ўшани майдонга туширадиган мураббий. Ёш футболчиларга қўрқмасдан имкон берадиган мутахассис.\n- Футболдаги орзуингиз нима?\n- Энг катта орзуим Ўзбекистон миллий терма жамоаси билан бирга Жаҳон чемпионатига чиқиш. Қолган орзуларим ҳақида биринчиси амалга ошганидан кейин айтаман.\n- "Насаф" билан ўйинда гол уришдан ташқари жароҳат ҳам олдингиз. Видеода бу жуда ҳам қўрқинчли кўринди...\n- Худога шукурки барчаси жойида. Жароҳатим жиддий бўлиб чиқмади. Худо хоҳласа тахминан икки ҳафталарда аста-секин машғулотларга қайтаман. Жароҳатимни клуб шифокори Муҳиддин ака ва кореялик шифокорлар кўришди, суягим синмаган, оёғим кескин қайрилиб кетгани ва мушакларим чўзилгани аниқланди. Насиб қилса яқин орада майдонга қайтаман.\nОФК президенти Равшан Эрматовга қўнғироқ қилди 4


Вазирлар Маҳкамаси 1 октябрдан қўлда терилган 1 кило пахтага 500 сўм нарх белгилади\n29 октябр 2020, Тошкент вақти: 07:37\nЎзбекистонда жорий пахта терими мавсумининг биринчи босқичида қўлда терилган хом-пахтанинг бир килограмми учун 450 сўм, иккинчи босқичда, яъни 1 октябрдан бошлаб 500 сўм ҳақ тўланади.\nБу нарх Вазирлар Маҳкамасининг “2017 йил ҳосили пахта хом ашёсининг харид нархлари тўғрисида” ги қарорида белгилаб берилди. Lex.uz норматив-ҳуқуқий ҳужжатлар эълон қилинадиган расмий манбанинг 25 сентябрда маълум қилишича, мазкур қарорни Бош вазир Абдулла Арипов 14 сентябрда имзолаган.\nҲужжатга асосан, машинада терилган бир тонна пахта учун 260 минг сўм тўланади.\nҚарорда фермерларга теримчилар иш ҳақини ҳар беш кундан кечиктирмасдан, агар зарурат бўлса, ҳар куни амалга ошириш тавсия қилинган. Маҳаллий ҳокимиятлар эса теримчиларга ўз вақтида ҳақ тўланишини назорат қилиб боришлари шарт.\nВазирлар Маҳкамаси қарорида “Ўзпахтасаноатэкспорт” холдинг компанияси фермер хўжаликлардан сотиб олинган пахтанинг 90 фоизи учун жорий йилда, қолган 10 фоизи учун 2018 йилнинг 1 апрелигача ҳисоб-китоб қилиши шартлиги ҳам белгиланган.


ЎзА - Сифат ва имтиёз намойиши\n07.09.2018 19:29 Чоп этиш версияси\nКўргазма очилишида сўзга чиққан Ўзбекистон Республикаси жисмоний тарбия ва спорт вазири Д.Набиев ва бошқалар юртимизда халқаро стандартларга жавоб берадиган сифатли спорт асбоб-ускуналари, инвентарлар ва кийимлар ишлаб чиқарувчи тадбиркорларга кенг имкониятлар яратиб берилаётганини таъкидлади.\nБунда Президентимизнинг 2018 йил 5 мартдаги "Жисмоний тарбия ва спорт соҳасида давлат бошқаруви тизимини тубдан такомиллаштириш чора-тадбирлари тўғрисида"ги фармони муҳим дастуриламал бўлаётир.\nКўргазмада 15 маҳаллий ишлаб чиқарувчи 100 га яқин турдаги маҳсулотлари билан иштирок этди.\n– Корхонамиз Андижон шаҳрида фаолият юритади, – дейди "Edelweiss Sport" МЧЖ раҳбари Зафарбек Абдураҳимов. – Ҳозирги кунда 40 турдаги спорт инвентарларини ишлаб чиқараяпмиз. Айниқса, бокс қўлқопи, кураш яктаги, каратэ, дзюдо ва таэквондо киманоларига талаб катта. Бугунги кунда маҳсулотларимизни Марказий Осиё ва МДҲ давлатларига ҳам етказиб бермоқдамиз. Келгуси йилдан бошлаб сув спорти жиҳозлари ва теннис коптокларини ишлаб чиқаришни режалаштирдик. Кўргазмада бир қатор спорт мактаблари билан ҳамкорлик ўрнатишга келишиб олдик.\nМамлакатимизда спорт жадал ривожланмоқда. Натижада спорт маҳсулотлари ва инвентарларига бўлган талаб ошаётир. Ҳозирги кунда юздан зиёд корхонада халқаро талабларга мос спорт инвентарлари ишлаб чиқарилмоқда. Ушбу соҳага ихтисослашган субъектларнинг қўллаб-қувватланаётгани, уларга кенг имтиёз ва қулайликлар яратилаётгани бунда муҳим омил бўлмоқда.


Қутлибека Раҳимбоева 1952 йил 9 февралда Тошовузда туғилди. Фарғона давлат педагогика институтининг ўзбек тили ва адабиёти факультетида таҳсил олди. Ўрта мактабда, Алишер Навоий номидаги Тил ва адабиёт институтида, Ғафур Ғулом номидаги Адабиёт ва санъат нашриётида ишлади. Айни чоқда “Саодат” журналида хизмат қилади.\nЎзбекистон халқ шоири Зулфияхоним Қутлибеканинг илк шеърий туркумига “Саодат” журналида (1976) “Оқ йўл” тилаб, машқларида жамиятни, инсон ва ижтимоий воқелик руҳиятини англашга, уни таҳлил этишга интилиш устувор эканлигини қайд қилган эди. Қутлибеканинг “Юрагимда кўрганларим” (1981), “Узун кундузлар” (1984), “Уйғониш фасли” (1989) каби шеърий тўпламларидаги, “Чиройлисан, муҳаббат” ҳикоялар китобидаги қаҳрамонлар ўзбекнинг дарду қувончлари билан куюниб-суюниб яшаётган армонли, ғурурли, ориятли шахс, қуллик, қарамликка муросасиз, эрк учун курашчи, ўз миллатига садоқати чексиз, кечиримли инсонлардир.\nКейинги йилларда республика газета-журналларида шоиранинг “Ҳамма биладиган сир”, “Султон суягини хор этмас”, “Тил учидаги сўз” каби бугунги кун воқелигига муносабат билдирувчи, мунозарага чорловчи туркум публицистик мақолалари эълон қилинди. Унинг “Қишнинг охирлари” достонида “ўзбеклар иши” фожиалари умумлаштирилган; “Тавба” достонида умр бўйи икки хил ҳаёт кечирган, икки хил қиёфада яшаб, жамият манфаатлари йўлида ўзини қурбон қилган мажруҳ бир инсон ҳақида, унинг руҳий азобларию фожиали тақдири ҳақида баҳс боради. Шоира “Тоҳирнинг Зуҳроси” номли драматик асар ҳам ёзди. У таржимон сифатида Леся Украинка, Марина Цветаева каби шоираларнинг асарларини она тилимизга ўгирди.\nҚутлибека Раҳимбоева сўнгги йилларда яратилган бир қатор шеърий туркумлари учун “Ўзбекистон адабиёти ва санъати” газетаси, “Шарқ юлдузи” журнали ҳамда Москвада чоп этиладиган “Смена” ойномасининг мукофотларига сазовор бўлган.\nЎзбекистон Республикасида хизмат кўрсатган маданият ходими Қутлибека Раҳимбоева 1999 йилда “Шуҳрат” медали билан тақдирланган.\n“Ўзбек адиблари” (С. Мирвалиев, Р. Шокирова. Тошкент, Ғафур Ғулом номидаги адабиёт ва санъат нашриёти, 2016) китобидан.\nErkin Usmonov haqida batafsil ma’lumotlar, tarjimai hol\nMirzapoʻlat Toshpoʻlatov haqida batafsil ma’lumotlar, tarjimai hol\nFridrix Dyurrenmatt haqida batafsil ma’lumotlar, tarjimai hol\nAnton Chexov haqida batafsil ma’lumotlar, tarjimai hol\nIsmoil Toʻxtamishev haqida batafsil ma’lumotlar, tarjimai hol\nTogʻay Murod haqida batafsil ma’lumotlar, tarjimai hol\nTurob Maqsud (1947–2016) haqida batafsil ma’lumotlar, tarjimai hol\nHojiakbar Shayxov haqida batafsil ma’lumotlar, tarjimai hol\nAmir Xusrav Dehlaviy haqida batafsil ma’lumotlar, tarjimai hol


Бокс бўйича Осиё чемпионати: Қозоғистонлик қизлар 13 та медални қўлга киритишди\n30 Август 2021 09:15\nDUBAI. Kazinform - Бирлашган Араб Амирликларининг Дубай шаҳрида бокс бўйича ёшлар ўртасида ўтказилган Осиё чемпионатида қозоғистонлик қизлар ўн учта медални қўлга киритди, деб хабар беради Kazinform мухбири.\nҚитъа чемпионатида Қозоғистон терма жамоаси 4 та олтин, 6 та кумуш ва 3 та бронза медалини қўлга киритди. Умумжамоа ҳисобида иккинчи ўринни эгаллади.\nВиктория Байдукова (54 кг), Улжан Сарсенбек (57 кг), Аружан Жанабаева (66 кг) ва Умит Абулхайр (81 кг) чемпион бўлди.\nВиктория Байдукова ва Умит Абулхайр ҳиндистонлик Анчал Саини ва Санжана устидан ғалаба қозонишди. Виктория Байдукова ва Аружан Жанабаева ўзбекистонлик Гулдана Тлеубергенова ва Санобар Бозорбоеванинг заиф томонларини топдилар.\nКумуш медал совриндорлари орасида 50 кг вазнда Енлик Бостибаева, 52 кг вазнда Томирис Мирзаыул, 60 кг вазнда Асем Танатар, 63 кг вазнда Айгерим Кабдолда, 75 кг вазнда Ақжан Туркистонова ва 81 кг дан юқори вазнда Шуғила Рисбек бор.\nҚозоғистон терма жамоасидан Елнур Турғанова (46 кг), Анита Адишева (48 кг) ва Бақит Сейдиш (70 кг) бронза медални қўлга киритди.\nУмумжамоа ҳисобида Ҳиндистон 6 олтин, 4 кумуш ва 3 бронза медал билан биринчи ўринни эгаллади.\nЎзбекистон 3 та олтин, 3 та кумуш ва 5 та бронза медали билан кучли учликдан жой олди.


Тоҳир Малик. Халққа ҳақ гап керак (1989) - www.ziyouz.uz\nБош саҳифа МатбуотҚайта қуриш даври матбуотиТоҳир Малик. Халққа ҳақ гап керак (1989)\nФарғона вилоятидаги фожиаларнинг тафсилоти ҳақида гапириш ниятим йўқ. Қандай мудҳишликлар содир бўлган бўлса — кўрсатилди, айтилди. Мен фожиа юз берган ерларда кўрганимни эмас, одамлардан эшитганимни сиз, азизларга етказмоқчиман. Мен юртимиздаги баобрў одамлар билан Фарғонада, Марғилонда Тошлоқда, Комсомольскда бўлдим. Марғилонда бир неча маҳалла аҳли билан суҳбат қурдик.\nКўпни кўрган қариялар, ёшлар ҳам бўлиб ўтган қора ишлардан норози. Учрашувларда улар бошқа бир нарсадан ҳам норози эканликларини айтдилар. Фарғона вилояти аҳли берилаётган ахборотлардан, айтилаётган гаплардан норизо. Дастлабки нотўғри ахборотлар кўпгина ёшларни ёмон йўлга йўллаган бўлиши ҳам эҳтимол. «Иттифоқ» маҳалласида «Нима учун фақат нашавандлар, гиёҳвандлар, ароқ ичганлар» дейишади, «Нима учун фақат ўзбекларни айблашади?» деб ғазаб билан гапирдилар.\nБиз бўлиб ўтаётган воқеаларга ўз вақтида тўғри баҳо беришни ҳануз ўрганмаган эканмиз. Эътибор қилинг-а, Сумгаит, Қорабоғ, Тбилисидаги воқеалар ҳам дастлаб «бир гуруҳ экстремистлар…» каби иборалар билан изоҳланган эди. Ўша ерларнинг аҳолиси ҳам ҳақ гаплар яширилганидан, кечикиб айтилганидан қаттиқ норози бўлишган эди. Фарғона фожиаси ҳам шундай калтабин иборалар билан баён қилинди.\nМухбирларимиз ҳамон ўша ибораларга суяниб иш кўришяпти. Ахир ўйлаб кўрайлик, кўчаларга 5 —10 минглаб одам чиқса, наҳот шуларнинг ҳаммаси нашаванд бўлса, наҳот ҳаммаси ароқ ичиб олган бўлса? Беш минг одамни бирданига маст қилиш учун қанча наша керак, қанча ароқ керак? Ундан ташқари беш минг одам экстремистик гуруҳ эмас, тўда ҳам эмас. Кўчага чиққан минглаб одамларнинг бари туркларга қарши эмасдир, бошқа дарди ҳам бордир. Ошкораликни байроқ қилдик деган матбуотимиз, радио ва телевидениемиз наҳот шу оддий нарсаларни мулоҳаза қилмаса?\nМарказий телевидениеда берилган биринчи ҳикоя оддий халқни ҳам, раҳбарларни ҳам қаттиқ ранжитди. Ўша ҳикояда «шаҳар партия комитети ўзини қўриқлаяпти» деган гап бор эди. Марғилон шаҳар партия комитетида биз 7 июнь куни бўлдик. Вазият ўша куни ҳам таранг эди. Аммо шаҳар партия комитети биноси атрофи қуршалмаган эди. Телевидениедаги ҳикоя сабабини сўраган эдик, ўртоқлар аниқ тушунтириб беришди. Телевидение суратга олган куни чиндан ҳам аскарлар бино атрофини ўраб олишган, чунки бинонинг учинчи қаватида миш-мишлардан қўрқиб қочиб чиққан ўзбек аёллари, болалари, биринчи қаватда эса турк аёллари, болалари бўлишган. Раҳбарлар ўзларини эмас, ана шу одамларни ҳимоя қилишган.\nТелевидение, радиода, матбуотда мурожаатномалар, чақириқлар, насиҳатлар кўпайиб кетди. Назаримда, бу эскича иш усули. Кўчага чиққан одамлар буларни эшитади, ўқийди, амал қилади, дея олмайман. Ҳозирги шароитда халқ унвонларга, мансабларга, ёшга, оқарган сочга қарамайди. Уларга фақат бир нарса — ҳақ гап керак. Нашаванд, ароқхўр деган гаплар билан ўзимизни ўзимиз алдамайлик. Халқнинг дардига ҳам қулоқ тутайлик.\nЙўрмадўз маҳалласида одамлар пахта нархининг камлиги, турмуш шароитининг оғирлиги, азот заводи атроф-муҳитни заҳарлаётгани, одамлар ёш бўла туриб майиб-мажруҳ бўлиб қолаётганларини катта бир дард билан айтдилар. Ўнинчи синфни битирган йигитчалар «бир йилдан кейин ҳарбий хизматга кетиб қолади» деб ишга олинмас экан. Баҳонани қаранг! Ўша йигитча бир-бир ярим йил бадалида нима билан машғул бўлади, қорни овқатга тўядими, уст-боши бутми, ким ўйлайди буларни?\nЁшларнинг бераҳмлиги сабабини ҳам қариялар аниқ айтишди. «Аввало видеосалонларнинг фаолияти, қолаверса, телевидениенинг айрим кўрсатувлари ёшлар тарбиясини бузяпти, «оилада ёш келинчак қизлар бўлса телевизор қўйишга уялиб қолдик», дейишди.\nБугун «Ким айбдор, туркларми, ўзбекларми?» деган саволга аниқ жавоб бериб бўлмайди. Бу саволга тергов органлари ҳалол жавоб берадилар, деб ўйлайман. Фожиани бошлаб берганлар ҳам аниқланади, жазога тортилади, деб умид қиламан. Фожиани келтириб чиқарган ижтимоий сабабларни эса биргаликда ўрганишимиз, таҳлил қилишимиз, хатоларни тузатишга биргаликда киришишимиз лозим. Ижтимоий сабаблар бир кунда туғилмаган, бирданига ҳал бўлмайди. Барчамиздан донишмандлик, сабот, матонат талаб қилинади. Халқ буни тушуниб турибди. Бугун эса уларга ҳақ гап сув билан ҳаводай зарур.\n← Аввалги Аввалги Ражаб Тоййиб Эрдўғон: “Масжидлар – маънавий истеҳкомларимиз…”\nКейинги → Кейинги: “Мўйноққа мадад” экологик хайрия веломарафонида 2 млрд маблағ йиғилди


Боғларни аҳолига қайтаринг – Газета.uz\nМиллий боғдаги кўл. Архив фото.\nLotinchada 6 июл 2021, 11:37 Колумнистлар Жамият\n«Газета.uz» колумнисти Ботир Қобилов «Шаҳар одамлар учун» лойиҳасида шаҳарларимизни қандай қилиб хавфсиз, соғлом, қулай ва энг муҳими яшашга яроқли қилиш ҳақида сўз юритади.\nТўғри режалаштирилган ва амалга оширилган урбанизация бандликни таъминлашнинг энг яхши имкониятлари ҳамда ҳаёт, таълим ва соғлиқни сақлаш сифатини ошириш ҳисобига камбағаллик ва тенгсизликни қисқартириши мумкин. Аммо, кузатаётганимиз — илғор тажрибаларни эътиборсиз қолдириш ҳаво сифатининг ёмонлашиши ва умуман атроф-муҳитнинг ифлосланиши, аҳоли соғлиғининг ёмонлашиши, кўчалардаги муқаррар тирбандлик, ишчи кучи мобиллигининг пастлиги, тенгсизлик, ижтимоий изоляция ва иқтисодий кўрсаткичларнинг пастлиги каби жиддий оқибатларга олиб келиши мумкин. Шаҳарларга муносабат ва уларни бошқаришимиздаги ёндашувларимизни тубдан ўзгартириш вақти келди.\nБотир Қобилов ўзининг янги мақоласида Тошкент мисолида мамлакатимиз шаҳарлари қандай қилиб яшил шаҳар боғларини йўқотиб бораётгани ҳақида ёзади ва уларни имкон қадар қутқариш, тиклаш ва ҳақиқий эгаларига — одамларга қайтаришга чақиради. Ўзбекистон байроғида яшил ранг бор — у барокатли табиатни акс эттиради. Аммо биз дарахтларни (уларни кесишга мораторий эълон қилинишига қарамай), истироҳат боғларини, кўлларни ва яшил экинларни йўқотаётганимизга қараб, табиатга ҳурмат кўрсатилмаяпти ва унинг қадр-қимматини англаш тушунчаси йўқолган деган хулосага келиш мумкин.\nУшбу мақола эълон қилинишидан бир кун олдин «Газета.uz» ўзининг Telegram-каналида сўров ўтказди. Биз Тошкентда истиқомат қилувчи ўқувчиларимиздан биргина саволга жавоб беришларини сўрадик: «Жазирама иссиқдан дам олиш учун сизга шаҳарда яшил зоналар ва боғлар етарлими?» Бир кундан кам вақт ичида каналнинг ўзбек тилидаги версиясида 30 мингга яқин, рус тилидаги версиясида эса 20 мингдан зиёд киши овоз берди. 93% рус тилида ва 90% ўзбек тилида «Етарли эмас» жавобини танладилар.\nДоимий аҳолиси 2,7 миллиондан ошиқ ва умумий аҳоли сони тахминан 4 миллионга яқин бўлган Тошкентда 20 дан кам жамоат яшил истироҳат боғлари мавжуд. Илгари пойтахтда бўлган ва одамларга тегишли бўлган боғларни ва кўлларни ёдга олишни таклиф қиламан, аммо энди улар ёпиқ, кўллар қуритилган, майдонлар бетон билан тўлдирилган, фойда олиш (дўконлар, турар-жой мажмуалари ва ҳоказоларни қуриш) учун хусусий мулкдорларга берилган.\n«Пойтахт аҳолиси маданият ва истироҳат боғлари етишмаслигидан шикоят қилмоқда. Очиғини айтганда, бу борада биз пойтахт аҳолиси ва меҳмонлари, айниқса ёшлар олдида қарздормиз». (Шавкат Мирзиёевнинг 2016 йил 24 ноябрдаги Тошкентда айтилган сайловолди нутқидан.)\nАлишер Навоий номидаги Миллий боғ\nНима учун биз Алишер Навоий номидаги Миллий боғимизни Тошкентнинг марказида жойлашган кўл билан хусусий мулкчилик эгалигига топшириб қўйдик? Натижада, у савдо ва кўнгилочар марказга айланди.\nИлгари «Комсомол кўли» номи билан танилган улкан кўлга эга бўлган Алишер Навоий номидаги Миллий боғ 1939 йилда очилган. Унинг яратилишида шаҳар аҳолисининг ўзи иштирок этган. Одамлар ўз шаҳарлари марказида ноёб яшил воҳани қуриш учун ҳашарга чиқишган ўшанда.\nФото: Боғ қурилишининг бошланиши. 1939 йил. Манба.\nФото: Комсомол кўли қурилиши. Манба.\nБугун космосдан олинган тасвирларда нафақат қуриган кўл, балки тижорат ёки маъмурий биноларнинг боғ ичига «бостириб киргани» ҳам акс этган. Расмийлар шаҳар аҳолисининг боғларга тегмаслик ҳақидаги кўплаб чақириқларини эътиборсиз қолдиришди. Энди аҳоли собиқ Миллий боғ ёнида жойлашган собиқ Наврўз никоҳ саройи яқинидаги чинорларнинг йўқ қилинаётганлигидан шикоят қилишмоқда.\nМиллий боғдаги собиқ кўл хусусий мулчиликка ўтишдан олдин ва кейин (биринчи расм — 2016 йил июнь, иккинчиси — 2021 йил апрель). Манба: Google Earth.\nНима учун 1930 йилларда яратилган ва Эски шаҳарнинг деярли ягона боғи бўлган Абдулла Қодирий номидаги маданият ва истироҳат боғи ҳудудида бетонлаштириш ва меҳмонхона қуриш учун ер ажратиляпти?\nСунъий йўлдош фотосуратларидан парк майдонига тижорат ва нотижорат бинолар осонгина кириб келаётганини кўриш мумкин.\nАбдулла Қодирий номидаги боғ (биринчи расм — 2019 йил май ойи, иккинчиси — 2021 йил апрель). Манба Google Earth.\nДўстлик боғи (собиқ Бобур боғи)\nНима учун Дўстлик боғини (собиқ Бобур боғи) чет эл компаниясига ўтказиш тўғрисида қарор қабул қилинди ва у узоқ вақт давомида ёпиқ турибди?\nСамодан олинган тасвирларда дарахтлар сонининг камаяётгани ва қуриган сув ҳавзаси яққол кўзга ташланади.\nСобиқ Бобур боғи (биринчи расм — 2008 йил июль, иккинчиси — 2020 йил август). Манба: Google Earth.\nҒофур Ғулом номидаги боғ\nНима учун чет эл компаниясига ўтказишга қарор қилинган Ғофур Ғулом номидаги истироҳат боғи ҳам узоқ вақт мобайнида ёпиқ ҳолда қолмоқда? Боғ ушбу ҳудуд ва унинг атрофидаги аҳоли, айниқса, жазирама иссиқ пайтида дам олишлари учун муҳим аҳамиятга эга Чилонзор туманидаги энг катта яшил боғ.\nНафақат Ғофур Ғулом боғи ҳудудига, балки унга туташ ҳудудларга ҳам эътибор бериш муҳимдир. Боғ ичидаги сув ҳавзаси иккинчи йил қуруқ қолмоқда.\nСуратларда стадион қурилиши, йўлнинг кенгайтирилиши ва кўприк қурилиши натижасида йўл бўйидаги қанча дарахт ва уларнинг атрофлари йўқолганлиги кўриниб турибди. Шунингдек, турар-жой массивлари ичида дарахтларнинг йўқолишини аниқ кўриш мумкин.\nҒофур Ғулом номидаги боғнинг атрофи (биринчи расм — 2008 йил май, иккинчиси — 2020 йил май). Манба: Google Earth.\nНима учун Гулшан боғи ҳудудида боғнинг ўрнига тиббий клиникалар қурилмоқда?\nГулшан боғи (биринчи расм — 2018 йил август, иккинчиси — 2020 йил август). Манба: Google Earth.\nБахт кўли (Роҳат)\nБахт кўли нафақат шаҳар аҳолиси учун анъанавий дам олиш маскани, балки сувда сузувчи ва сувга яқин қушларнинг ноёб резервати ҳам бўлган.\n1990 йилларда қўшни Роҳат кўл-боғи элита гольф клубига айлангандан сўнг, Бахт кўли бутун Бектемир туманидаги ягона боғ майдони бўлиб қолаётган эди. 1970 йилларнинг ўрталаридан тахминан 2000 йилларнинг бошларига қадар Бахт кўлидаги дам олиш зонаси Тошкентдаги энг кўп ташриф буюриладиган ва энг машҳур жойлардан бири бўлган.\nҲозир кўл чет эл компаниясига топширилган ва қўриқхона ўрнида навбатдаги сити барпо этилмоқда.\nБахт кўли. Биринчи расм — 2006 йил июль, иккинчиси — 2020 йил август. Манба: Google Earth.\n«Шаҳидлар хотираси» ёдгорлик мажмуаси\nСокин ва яшил жой бўлган «Шаҳидлар хотираси» ёдгорлик мажмуасини реконструкция қилиш пайтида нима учун дўкон, кафе ва амфитеатр учун ер бериш режалаштирилган эди?\nНима учун қатағон натижасида мамлакатнинг энг илғор вакиллари йўқ қилинганлар хотирасига барпо этилган ёдгорлик савдо ва кўнгилочар объектга айланмоқда? Жамоатчилик аралашувидан сўнг, Қурилиш вазирлиги чакана савдо шохобчалари, кафелар, амфитеатр, кўнгил очар жойлар ва бошқаларни лойиҳадан чиқариш тўғрисида эълон қилган бўлса ҳам, миллий боғлар ва мажмуаларда бундай ғоялар амалга оширилмаслигига кафолат борми?\nШаҳар аҳолиси, шунингдек, Ўзбекистоннинг миллий бойлиги бўлган Ботаника боғининг тақдиридан жуда хавотирда. Бу жонли очиқ осмон остидаги табиат музейи. Музейда эса рақсга тушилмайди ва қўшиқ куйланмайди, у ерга табиатни ўрганиш ва ўқиш учун борилади. Табиатни ўрганиш сукунат ва ёлғизликни талаб қилади. Аммо сўнгги йилларда боғ ҳудудида тобора оммавий ва хусусий тадбирлар ўтказиб келинмоқда.\nМаҳорат дарслари, интеллектуал ўйинлар, рақс ансамбллари ва ёшлар рок гуруҳлари, шоирларнинг чиқишларини қўллаб-қувватлаш керак, албатта. Бироқ, бу тадбирларни Ботаника боғида олиб борилишини тўхтатиш керак. Шаҳарда бундай тадбирлар учун жойлар етарли. Ушбу мақола тайёрланаётганда, Тошкент ботаника боғида минглаб ёшлар учун икки кунлик тадбир бўлиб ўтди. Фотосуратларга қараганда, форумдан сўнг Ботаника боғи ходимлари ахлатларни тозалашлари ва иншоотларни демонтаж қилишларига тўғри келган. Форум арафасида шаҳар ободончилари ҳам дарахтлар орасидаги ўтларни юлишган, Ботаника боғи атрофида оғир юк машиналари ва автобуслар ҳаракатланишган.\nБотаника боғи «ободонлаштириш»га муҳтож эмас. Бу ерда велосипед йўллари, кафе ва бошқа иншоотларни қуришнинг ҳожати йўқ. Боғни фақат ўз ҳолига қўйиш керак. У шаҳар бюджетидан етарли молиялаштирилиши керак. Эслатиб ўтаман, Ботаника боғи — ўйин-кулги жойи эмас. Бу илмий жой.\nКўллар ва сув инфратузилмаси қуриши — биз, афсуски муваффақиятга эришган нарсага ўхшайди. Орол денгизи муаммоси ҳақида ҳаммамиз биламиз ва бизнинг географик жойлашувимиз бизни денгизга ёки океанга чиқиш нуқтаи назаридан қандай қийин аҳволга солиб қўйишини яхши биламиз. Дарёларимиз ва кўлларимиздаги сувни ҳам, ичимлик сувини ҳам исроф қила олиш ҳашамати бизда йўқ.\nЛекин нима учун биз била туриб бунга бефарқмиз ва шаҳарларимиздаги барча шаҳар кўлларини қуритамиз? Бу аллақачон Тошкент шаҳри ҳаво сифатига таъсир кўрсатиб улгурган.\nИстироҳат боғларисиз шаҳар ва бунинг оқибатлари\nБиз «истироҳат боғи» сўз бирикмасининг таърифини унутганга ўхшаймиз. Истироҳат боғи — бу сайр қилиш ва дам олиш учун ажратилган ер майдони. Бу дарахтлар, ўтлар, гуллар, сув ҳавзалари ёки фавворалар билан кўкаламзорлаштирилган майдон. Бошқа ҳеч нарса эмас.\nШаҳар боғлари — бу одамлар бўш вақтларини ўтказадиган, шаҳарнинг шовқинидан дам оладиган ва шунчаки табиатдан завқланадиган жой. Нима учун биз ҳеч қандай маъмурий, технологик бинолар, умумий овқатланиш ва савдо шохобчалари, музейлар ва шовқинли аттракционларсиз шунчаки яшил, сокин боғга эга бўлолмаймиз? Дунёнинг озми-кўпми ривожланган шаҳарларининг барчасида анчадан буён аттракцион боғлар шаҳар ташқарисида барпо этилади. Собиқ Миллий боғда бўлгани каби айнан шаҳар марказида эмас.\nШаҳар боғлари нафақат дарахтзор жой, балки улар ҳар бир аҳолининг ҳаёт сифатини ва узоқ умр кўришини яхшилаш учун улкан салоҳиятга эга. Шаҳар боғлари, айниқса, мобиллиги чекланган ёки шахсий ҳордиқ чиқариш имконияти чекланган одамлар (масалан, шаҳар ташқарисида), шу жумладан ёшлар, қариялар, кам таъминланган одамлар учун жуда муҳимдир.\nЛекин нима учун биз доимо буни эътиборсиз қолдирамиз?! Мен жамоат яшил боғларини хусусий мулкдорларга ўтказиш, уларни тижорат лойиҳалари, кафелар, дўконлар, кўнгилочар жойлар учун реконструкция қилиш нафақат яшил боғларнинг йўқолишига, балки жиддийроқ ва ҳатто ҳалокатли оқибатларга олиб келиши мумкинлигига эътибор қаратмоқчиман. Шаҳар боғларига барча учун тенг бўлмаган кириш имконияти ёки умуман кириш учун рухсат йўқлиги аҳолининг соғлиғига (жисмоний ва руҳий жиҳатдан) ва меҳнат самарадорлигига салбий таъсир қилади, шу билан бирга ижтимоий ва иқтисодий тенгсизликни кучайтиради.\nДарахтлардан баҳраманд бўлиш имкониятининг чегараланиши аҳолининг даромадларидаги фарқни кўрсатади. New York Times нашрининг яқинда эълон қилинган мақоласида бой одамлар боғ ва дарахтлардан кўпроқ фойдаланиш имкониятига эга эканликлари, натижада улар яши сифатдаги ҳаводан нафас олишлари ва соғлиғи яхшиланганлиги аниқ кўрсатилган. Хусусан, бадавлат америкаликлар яшаш жойларида даромади пастроқ бўлган ҳудудларга нисбатан 50% кўпроқ яшилликларга (дарахтлар ва боғларга) эга. Шу билан бирга, юқори даромадга эга бўлган одамлар шаҳарлар чеккасида яшаш, кўпроқ дарахтлардан баҳраманд бўлиш, табиатга ва чет элга тез-тез саёҳат қилиш имкониятига эга бўлишлари мумкин, аммо даромадлари чекланган одамлар бунга қодир эмаслар. Одатда улар йўллар, бинолар ва тўхташ жойлари каби бетон юзалар нисбати каттароқ бўлган жойларда ҳамда дарахтлар ва боғлар сони жуда чекланган ҳудудларда яшайдилар.\nТобора ёмонлашаётган Тошкент экологияси, тозалаш иншоотлари ва тиқилиб қолган каналлардан келадиган тунги бадбўй ҳид, қурилиш лойиҳалари натижасида келиб чиқадиган чанг бўронлари ва автомобиль йўллари бўйлаб ҳаво сифатининг доимий равишда ёмонлиги билан биргаликда фуқароларнинг соғлиғига қаттиқ зарба бериш билан таҳдид қилмоқда.\nБуларнинг барчаси президент ва ҳукумат қарорларини бузган ҳолда ва (!) ҳуқуқни муҳофаза қилиш идоралари ҳимоясида дарахтларни оммавий ва доимий равишда кесиш, кўчаларни доимий равишда кенгайтириш ва даҳшатли чорраҳалар қуриш, шунингдек, турар-жой бинолари ҳовлиси олдидаги гулзорларни йўқ қилиш ва болалар ўйин майдончаларини бетонлаштириш билан бир вақтда содир бўлмоқда.\nШаҳар боғларини йўқотиш ҳақида фақат Тошкент мисолида гапиряпман. Бироқ, ушбу тенденцияни мамлакатнинг барча шаҳарларида кузатиш мумкин, ахир Тошкент ҳар доим бошқа ҳудудлар учун намуна бўлиб келган. Яқинда «Газета.uz» дарахтларнинг кесилиши туфайли Зарафшон миллий табиий боғи бир неча йил ичида яшил воҳадан деярли ярим чўлга айланганини ёзган эди.\nШаҳар боғлари ва саломатлик\nБарчамиз инстинктив даражада шаҳарларда боғларнинг бўлиши яхши эканлигини биламиз. Яшил ўтлар, баланд дарахтлар ва табиат ҳиди билан кўркам боғда сайр қилиш бир зумда кайфиятни кўтаради ва умуман бу ҳудуд ҳақида яхшироқ тасаввур ҳосил қилади.\nИлмий тадқиқотлар шуни кўрсатадики, яшил ҳудудларда яшовчи одамларда стресс, хавотир ва тушкунлик даражаси паст бўлиб, улар ғазаб ва тажовузкорликнинг паст даражасини ҳис қилишлари ҳақида айтишади. Юрак касаллиги ўлим ҳолатлари ва умумий ўлим кўрсаткичлари яшил ҳудудларда яшовчилар учун 12−15 фоизга камроқ. АҚШда, шумтол қўнғизи томонидан зарарланган шумтол дарахтларининг аста-секин йўқ бўлиб кетиши юрак-қон томир касалликлари ўлимининг тобора кўпайиб бориши билан боғлиқ эканлиги аниқланган эди. Бу эса дарахтлар нобуд бўлган жойларда одамлар ҳам вафот этишлари мумкинлигидан дарак беради.\nТадқиқотга кўра, боғларни яратиш ва сақлашга сарфланган ҳар бир доллар соғлиқни сақлаш харажатларидан қарийб 3 долларни тежайди.\nШаҳар боғлари ва пул\nБоғларни ёпиш ёки шаҳар яшил боғларини хусусий мулкдорларга бериш тарафдорлари ўз ҳаракатларини оқлаш учун фойдаланиши мумкин бўлган баъзи аргументларни кўриб чиқамиз.\nАргумент: «Бизнинг шароитимизда истироҳат боғлари зарарга ишлайди, фойдасиз ва давлат дотациясида туради. Бундан келиб чиқадики, боғни пул ишлайдиган қилиб қайта қуриш керак».\nШунақа баҳона билан бизнинг боғларимизни хусусий мулк эгаларига ўтказишга ҳаракат қилишмоқда. Шаҳар боғлари шаҳар муниципалитети учун фойда келтирмаслиги рост. Шаҳар боғлари ўзининг сақланишини молиявий томондан оқламайди. Аммо улар одамлар ва шаҳар учун катта иқтисодий аҳамиятга эга. Боғларнинг баъзи бир афзалликлари иқтисодий нуқтаи назардан баҳоланади. Тадқиқотлар шуни кўрсатдики, яшаш жойи яқинида шаҳар боғининг мавжудлиги мулк қийматини 10−30 фоизга (боғдан 600 метргача) оширади. Боғнинг яқинлиги, шунингдек, ушбу ҳудудда жойлашган корхоналарнинг фойдаси ва қийматини оширади. Бу, асосан, одамлар кўкаламзорлаштирилган жойларда яшаш ва ишлашни афзал кўришлари билан боғлиқ.\nБоғлар кўплаб экологик афзалликлари, шу жумладан ўсимлик ва ҳайвонларнинг яшаш жойларини сақлаб қолиш, ҳавонинг ифлосланишини камайтириш ва сувни фильтрлаш билан биргаликда маҳаллий бюджетларга ҳам, яқин атрофдаги аҳолига ҳам иқтисодий фойда келтиради. Яхши парваришланган боғлар ва улар учун етарлича ерни тежаш молиявий даромад келтириши мумкин, бу кўпинча сармояланган маблағ (боғларни қуриш учун) ва парваришлаш харажатларидан ошиб кетади.\nБоғларни шаҳар муҳитига яхши интеграциялашуви натижасида камроқ кўзга ташланадиган иқтисодий фойда ҳам мавжуд. Аввалроқ айтиб ўтганимдек, боғлар яқин атрофда яшовчиларнинг соғлиғини яхшилайди. Бу одамлар соғлиқни сақлашга кам пул сарфлашларини англатади. Масалан, тадқиқотлар шуни кўрсатдики, Филадельфиядаги (Пенсильвания, АҚШ) жамоат боғлари йилига шаҳар учун 1 миллиард доллардан кўпроқ маблағни тежайди, бу ҳар йили уларни парваришлашга сарфланадиган маблағдан 100 баравар кўпроқ.\nБоғларнинг афзалликлари жуда кўп ва улар кўп жиҳатларда бир-бирига боғлиқдир. Атроф муҳитни яхшилаш одамларнинг бахтини ва соғлиғи яхшиланишини англатади, бу иқтисодий ўсишга ёрдам беради, бу ҳаёт сифатини янада яхшилайди ва ҳоказо. Ушбу рекурсив позитивлик боғлар уларни яратадиган ва қўллаб-қувватлайдиган шаҳарларга кенг қамровли ва яхлит фойда келтиришини англатади.\nАргумент: «Боғ ташландиқ ва яроқсиз эди, шунинг учун биз ундан яхшироқ фойдаланиш йўлини топишимиз керак».\nЭҳтимол, бу боғлар ҳудудга эътибор берилмаганлиги ва аста-секин ифлосланиши туфайли машҳурлигини йўқотаётгандир, аммо бу муаммоларни ҳал қилиш мумкин. Ва бу боғни ёпиш ва дўконлар ҳамда аттракционлар бўлган шовқинли жойга айлантириш учун баҳона бўлиб хизмат қила олмайди.\nАргумент: «Боғ сайёҳларни жалб қилиши керак».\nЧет эллик сайёҳлар шаҳарнинг ўзига хослигини ва тарихий меросини кўриш учун келишади. Агар биз «ҳаммаси сайёҳларни жалб қилиш учун» деган аргументни ишлатадиган бўлсак, афсуски, шу йўл билан биз ҳозироқ илгари сайёҳлар биринчи навбатда ташриф буюрган рўйхатдан Тошкентнинг энг машҳур сайёҳлик йўналишларидан бирини чиқариб ташлаган бўламиз.\nАргумент: «Инвестор боғни бошқаришни сиздан яхшироқ билади».\nУшбу аргумент шунчаки ерларни давлат мулкидан хусусий мулкка қайта тақсимлаш учун ишлатилади. Биринчидан, ҳар қандай инвесторнинг мақсади даромадни кўпайтиришдир. Агар одамларга қарашли шаҳар боғининг ерлари инвесторга берилса ёки ижарага берилса, у ҳолда инвестордан одамлар манфаатларини кўзлашини кутиш мумкин эмас. Инвестор тижорат бинолари, клиникалар, меҳмонхоналар, кўнгилочар боғлар ёки дўконларни қуради — барчаси дастлабки сармояни қайтариш ва кўпроқ пул ишлаш учун. Бошқача қилиб айтганда, аввалги боғнинг ерларидан олинадиган фойда энди қачонлардир боғга эгалик қилган, ундан фойдаланган ва ундан завқ олган аҳоли ўртасида эмас, балки инвесторлар ўртасида тақсимланади.\nУмуман олганда, дарахтларни кесиш ва истироҳат боғлари ва яшил майдонларни қисқартириш орқали биз нафақат атроф-муҳитни йўқ қиламиз, балки аҳоли ўртасида тенгсизликни кучайтирамиз, аҳолини носоғломроқ, бахтсизроқ ва камбағалроқ қиламиз.\nОлмаотада тўққизта янги истироҳат боғи барпо этилмоқда, бу ерни шаҳар мулкига қайтаради. Қозоғистон президенти Қасим-Жомарт Тоқаев ҳам Олмаотанинг марказида кўп қаватли уйлар қурилиши ва шаҳарни кўкаламзорлаштириш муаммоси ҳақида қайғурди. Унинг сўзларига кўра, «раҳбарларнинг бугунги авлоди табиат ва яшил майдонларнинг душманлари сифатида тарихга тушиб қолиш хавфи остида».\nТбилиси шаҳар мэрияси учун рекреация зоналарини ривожлантириш биринчи вазифа деб эълон қилинди. Бунинг учун минглаб гектар ерлар ҳозир кўкаламзорлаштириш жараёнидан ўтмоқда. Шаҳар мэрияси тарихий ёдгорлик бўлган Ваке боғини тикламоқда. Ҳудудни тавсифловчи барча тафсилотлар сақланиб қолинмоқда ва тикланмоқда. Тошкентдан фарқли ўлароқ, Тбилиси мэрияси шаҳарнинг энг муҳим рекреация зонаси — Тошбақа кўлини тикламоқда.\nКиев мэрияси ташландиқ «Совки» паркини янгилаб, тиклади. Янгиланган боғда на кафе, на дўкон, на аттракцион мавжуд.\nБишкекда янги боғлар ва хиёбонлар барпо этилмоқда, пиёдалар учун яшил зоналар кўпайтирилмоқда.\nНима учун Ўзбекистон шаҳарлари бу шаҳарлардан фарқ қилиши ва тескари йўналишда кетиши керак?\nҲар доим савол туғилади, энди нима бўлади? Биринчи қадам сифатида биз ҳозир қилаётган ишимизни тўхтатишимиз керак:\nДарахтларни кесишни тўхтатиш керак. Ҳар қандай дарахтларни. Истисноларсиз.\nШаҳар боғларини ёпишни, уларни чакана савдо дўконлари, кафелар ёки тижорат бинолари учун реконструкция қилишни тўхтатиш керак. Боғларда аттракционлар, пластик ва бетон майдонлар керак эмас. Шаҳар боғларини ўз ҳолига қўйиш керак.\nЯшил зоналар ҳисобига қуриб битказилган турар жойлар ичида қурилишни тўхтатиш ва бўш жойларни яшил зоналарга айлантириш керак.\nАвтомобиллар учун мавжуд кўчаларни кенгайтиришни тўхтатиш, янги кенг йўллар ва ўтиш жойлари қурилишини қайта кўриб чиқиш керак (бу ҳақда кейинги мақолада батафсил).\nМавжуд эски инфратузилма устида ҳар қандай биноларнинг қурилишини тўхтатиш керак.\nВа ниҳоят, аҳолининг ҳовлилари, кўчалари, шаҳарларида ҲАР ҚАНДАЙ лойиҳани амалга оширишдан олдин уларнинг фикрларини инобатга олмасликни тўхтатиб, уларни тинглашни бошлаш керак.\nВарварлар ҳамма жойда ва ҳар доим бўлган. Шунинг учун қонун ва ҳуқуқни муҳофаза қилиш идоралари, судлар ва парламент мавжуд. Агар оддий қоидага риоя қилинса, юқорида тилга олинганларнинг барчаси амалга оширилади ва ҳар бир дарахт сақлаб қолинади: ҳар ким ўз ишини бажаради ва Конституцияга амал қилади. Давлат ва мансабдор шахслардан битта нарса талаб қилинади: ўз мажбуриятларини бажариш — қонун устуворлигини таъминлаш ва Конституцияга риоя қилиш:\n«Ер, ер ости бойликлари, сув, ўсимлик ва ҳайвонот дунёси ҳамда бошқа табиий захиралар умуммиллий бойликдир, улардан оқилона фойдаланиш зарур ва улар давлат муҳофазасидадир». (55-модда).\nАфсуски, бизда ҳали ҳам умумий манфаат нима ва нима учун дарахтлар ва боғларни ҳар қандай йўл билан бўлса ҳам ҳимоя қилишимиз кераклиги тўғрисида тушунча ва бирдамлик етишмаётганга ўхшайди. Баъзилар дарахтларни ёқтирмайдилар, чунки уларга тўсиқдек қаралади, дарахтлар машиналарга қулаб тушади, ресторан кўринишини тўсади ёки шунчаки ўтин учун ишлатилади. Аммо Конституцияга риоя қилиш керак:\n«Фуқаролар атроф табиий муҳитга эҳтиёткорона муносабатда бўлишга мажбурдирлар». (50-модда).\nБиз ҳам қисман айбдормиз, ҳар бир фуқаро. Бировни айблаш ҳар доим ҳам осон, аммо дарахтларни, шаҳар боғларини асраш, пиёдалар учун шаҳарлар яратиш, ҳаво сифати ва экология каби мавзуларнинг аксарияти биз шахсан тўқнаш келаганимиздагина бизни ташвишга солишни бошлайди. Ҳар биримиз ўз сукутимиз билан шаҳар боғларининг йўқ қилинишига ҳисса қўшамиз.\nКўчаларингизда, маҳаллаларингизда кесилаётган дарахтларни кўрганингизда ёки сизнинг ҳудудингиздаги шаҳар боғлари тўсатдан тўсиб қўйилганда жим турмаслик керак. Агар биз ҳақиқатан ҳам фуқаролик жамиятини қурмоқчи бўлсак, бу аввало бизга тегишли бўлган нарсаларни ва умумий манфаатларни ҳимоя қилишдан бошланади.\n«Газета.uz» 9 455\n8 июл 2021, 05:58\nЖудаям тугри, долзарб мавзу ёритилибди! Муаллифга катта миннатдорчилик билдираман! Салохиятли журналист сифатида ушбу йуналишда барлавтм булишини истайман! Макола Сенатнинг ва Олий Мажлис конунчилик палатаси ялпи мажлисида мухокама килинишини шарт ва зарур деб хисоблайман! Тахририят ушбу макола юзасидан улардан муносабат билдиришларини сураши нихоятда савобли иш булар эди!


Мустақиллик "яшартирган" Ўзбекистон\n21 октябр 2021, Тошкент вақти: 07:37\nСобиқ Ўзбекистон ССРнинг герби унинг Совет империясига пахта ва ғалла етказиб берувчи хом ашё манбаи бўлганини акс эттирган.\nИлдизлари асрлар қаърига бориб, тақалалдиган Туркистоннинг большевиклар томонидан парчаланиши бир фожиа бўлган бўлса, бу парчадаги элатларнинг Сталин чизган чизиқдан ҳозир ҳам чиқмаётгани иккинчи фожиадай кўринади.\nМустақиллик ҳам бир пасда 19га кириб қопти.\nБундан 18 йил аввал Урганч марказидаги кинотеатр деворига "Яшасин Ўзбекистон мустақиллигининг бир йиллиги", деган латта шиорни илиб қўйишувди. Кинотеатрнинг пештоқида қабариқ гранит харфлар билан "Ўзбекистон 25 йиллиги номидаги кинотеатр", деб ëзилган эди.\nГап шундаки "Ўзбекистон Республикаси", деган калимаи муборак 1924 йил 27 октябрда Кремлда муомалага киритилган эди.\nБугун биз ишқида куйиб ëнган "Ўзбекистон" айни номда ва айни ҳудудда 1924 йил 27 октябрда тузилган эди.\nХоразмга рафиқаси билан зиëратга келган Қобилжон гизли бир тарзда ўзи билан Туркистон байроғини ва "Ҳур Туркистон учун истиқлол газети", деган нашрнинг бир икки сонини олиб келди.\nТемир парда остида димиққан рассом дўстларим учун "истиқлол" калимаси ажабтавур оҳанграбодай кўринди.\nЎша пайтда "Ўсарфилм", деган ҳусусий кинстудия очилган бўлиб, укам Қудрат бу киностудия учун реклама эълонларини ëзиб "Ëш ленинчи" газетасида эълон қилдирар эди. Хозир бу касбни PR менеджер дейишади. Хуллас "Истқилол", деган калима "Ўсарфилм" рекламаси ичига тиқилиб нашр қилинадиган бўлди.\nАммо зукко муҳарирлар истиқлол калимасини истиқбол қилиб ўзгартиришди. Бу мухаррирлар яқин истиқболда бу калимани энг кўп қўллайдиган ëзғичларга айланишини ким билибди дейсиз.\nУрганчдаги "Ўзбекистон 25 йиллиги", деган кенг экранли кинотеатр ҳам йиқитилди.


Proclaiming the Word - Худо иродасини бажаришдаги қувонч ва меҳрибон Худонинг илтифоти | Ваъзлар режаси\nХудо иродасини бажаришдаги қувонч ва меҳрибон Худонинг илтифоти\nЛуқо 12, 32\nЛуқо Матто, Бутрус ёки Ёқубдек Раббимиз билан суҳбатлашиш шарафига муяссар бўлмаган. У шифокор бўлган, Хушхабар эшитгач ва Худо Ўғли ҳақидаги оғзаки ҳикояни ёзиш билан Худога хизмат қилишга қарор қилди. У масужий бўлган ва Инжил ҳикоясини яҳудий бўлмаганлар тушунадиган жанрда ёзди.\nНима учун Исо, ‘Қўрқма эй кичик пода!’ -деди?\nМинглаб одамлар тинглаш учун, овқат ейиш учун, шифо топиш учун келишарди. Фақатгина улардан баъзиларгина Осмон Шоҳлигига тушишади. У уларни ‘кичик пода ’ деб атади.\nХудо биз ва болаларимизга хурсанд бўладими?\nУнинг Шоҳлигига тегишлилар Унга ишонишади.\nБиз Худони ўз имонимиз билан хурсанд қиламиз. Ибронийларга 11, 6да айтилишича: ‘Ишонмасдан эса Худонинг розилигини топмоқнинг имкони йўқ.’. Рим. 8, 8да : ‘Ўз табиати амри билан яшайдиган одамлар Худога манзур бўла олмайдилар.’ дейилган. Худога манзур бўлмоқчи бўлганлар Масиҳга ва Унинг Муқаддаслигини жамолига умид қилишади. Худога манзур бўлмоқчи бўлганлар аввало Худо Шоҳлиги ва Унинг ҳақиқатини излашади. Худога манзур бўлмоқчи бўлганлар Унга ишонишади.\nУнинг Шоҳлигига тегишлилар Уни улуғлашади.\nДовуд 69 –санода, 30-31-отяларда айтади: ‘Қўшиғимда Худонинг номини шарафлайман, Шукроналар билан Уни улуғлайман. Ана шу ҳар қандай туёқли, шохли буқадан Ёки ҳўкиздан кўра Худовандга мақбул келади.’ Бошқача қилиб айтсак, Худони улуғлашни истаганлар Уни ҳурмат ҳам қилишади. Улар Ота уйига қушиқлар билан киришади. Улар Худога ҳамду-сано куйлашни исташади. Бизнинг қўшиқларда Худони улуғлашимиз ва Худони ҳаётимиздан кўра устунроқ кўришимиз, юзаки маросимлардан, жорий қилинган тартиб-интизомдан кўра муҳимроқдир.\nИсо хочга боришидан аввал Худога қўшиқ куйлади. Муққадас Ёзувда айтилишича: ‘Кейин улар куйлаб, Зайтун тоғи томон кетдилар’. (Матто. 26, 30). Муқаддас Китобда Худога ҳамду-сано куйлаган одамлар ҳақида 25 мартадан ортиқ эслатилади. Худо Унга куйлашни истаганларнинг ҳамду-саносигагина қувонади.\nУнинг Шоҳлигига тегишли бўлганлар Уни ваъз этишади.\nАгар биз Худога маъқул бўлмоқчи бўлсак, биз Масиҳни тарғиб қилишимиз керак. Биз одамларни нима эшитишни исташса, ўшани айтиб, Инжил Хушхабарини тарғиб қилолмаймиз. (1 Кор. 1, 21; Гал.1, 10).\nБиз Масиҳдек гапиришимиз керак, ‘…Мен ҳар доим Унга маъқул бўлган ишларни қиламан. ’. (Юҳанно 8, 29, Римликларга 15, 3). Биз Унга қадрлилигимизни ва бизга Осмон Шоҳлигини бизга мароқли эканлигини билиш – қандай ажойиб хислат.\nХудо салтанати сўзда эмас, балки қувватдадир. (1 Кор. 4, 20).\n1. Таъминотдаги Унинг кучи: Худо кундалик рисқ-рўзимизни беради (Матто. 6, 11), оби-ҳаётни (Юҳанно 4, 14), далда ва оромни беради (Матто. 11, 28).\n2. Унинг ҳимоясини кучи: Худо биз ҳақимизда Ўз фаришталарга амр этади (Забур 91, 11-13).\n3. Унинг ваъдасини кучи: Худо бизга Ўз Сўзни беради (Забур 106, 20).